1Quia jo' sa̱'ntjom Pilato na catjaa' sondaro Jesús. 2Ndo' sondaro'ñeeⁿ l'ana tsei nioom, jnda̱ chii tioomna juuna' xqueⁿ Jesús, ndo' jla'cweena jom cwii liaatco colo catsioo'. 3Ndo' ty'entyjaa' nt'om sondaro'ñeeⁿ jom. Cwe' tyoncona, jluena: —Caluit'maⁿndyu' 'u Rey na cwiluiindyu' na catsa̱'ntjom' nn'aⁿ judíos. Ndo' tyotmeiiⁿ'na nda' watmeiⁿ nnoom. 4Jnda̱ jo' jlui'nnda' Pilato jo nda̱a̱na. Matsoom: —Canty'ia'yo', macwjii'a jom jo nda̱a̱'yo' cha queⁿ'yo' cwenta meiⁿcwii jnaⁿ ticatseixmaaⁿ. 5Xjeⁿ'ñeeⁿ jlui' Jesús jo nda̱a̱na na ñjom tsei nioom xqueeⁿ, ndo' cweⁿ liaatco colo catsioo'. Tso Pilato nda̱a̱na: —Luaañe tsaⁿs'am'aaⁿ. 6Ndo' ntyee na cwiluiitquiendye ñequio nn'aⁿ na cwil'a cwenta wats'om, quia nty'iaana Jesús, jla'xuaana: —Caty'iom' jom ts'oom'naaⁿ. Caty'iom' jom ts'oom'naaⁿ. T'o̱ Pilato nda̱a̱na, matsoom: —Ncjo'yo' cato'ñoom'yo' jom ndo' caty'iom'yo' jom ts'oom'naaⁿ ee jnda̱ ljeiya na meiⁿcwii jnaⁿ ticatseixmaaⁿ. 7T'o̱o̱nnda' nn'aⁿ judíos nnoom, jluena: —Mawaa ljeii na cwileiñ'o̱o̱ⁿyâ, ndo' cantyja 'naaⁿ' juuna' matsa̱'ntjomna' na cueeⁿ'eⁿ ee na tsoom na Jnda Ty'o̱o̱ts'om cwiluiiñê. 8Jnda̱ na jndii Pilato ñ'oommeiⁿ', seicaty'uetina' jom. 9Ndo' tjaquiee'nnaaⁿ'aⁿ wats'iaaⁿ 'naaⁿ'aⁿ. Tax'eeñê 'ndyoo Jesús: —¿'U yuu jnaⁿ'yu'? Sa̱a̱ Jesús meiⁿcwii ñ'oom tîc'o̱o̱ⁿ. 10Jo' chii matso Pilato nnoom: —¿Chiuu na tic'o̱' 'ndyo̱? Ja waa na jndo̱ na nntseicandyaandyo̱ 'u, oo na nnty'io̱ⁿya 'u ts'oom'naaⁿ. 11T'o̱ Jesús, matsoom: —Xeⁿ nchii Ty'o̱o̱ts'om tquiaa na jndu' tjaa meiⁿcwii na nnda̱a̱ nntsa' ñ'eⁿndyo̱. Macwe' jo' juu ts'aⁿ na tio ja l'o̱' mat'maⁿti jnaaⁿ' mawaa. 12Quia na jndii Pilato ñ'oomwaa', seijneiⁿ na nntseicandyaañê Jesús. Sa̱a̱ nn'aⁿ na cwiluiitquiendye nda̱a̱ nn'aⁿ judíos jla'xuaana: —Xeⁿ nntseicandyaandyu' tsaⁿm'aaⁿ', tiñe'catseix'iaa'ndyu' ñequio César, tsaⁿmaⁿts'iaaⁿ t'maⁿ, ee meiⁿcwi'ñeeⁿcheⁿ ts'aⁿ na ñe'caluiiñe rey cha'na tsaⁿm'aaⁿ', mawjaa nacjoo' César. 13Ndo' jnda̱ na jndii Pilato ñ'oommeiⁿ', tjeiiⁿ'eⁿ Jesús jo nda̱a̱na. Tjacjom ntio 'naaⁿ'aⁿ cwii joo na jndyu Nataa Ljo̱' yuu quicu'xeeⁿ ñ'oom. Ñequio ñ'oom na cwila'neiⁿ nn'aⁿ judíos jndyuna' Gabata. 14Ndo' juu xuee'ñeeⁿ, xuee na cwilajndaa'ndyo̱ jaa nn'aⁿ judíos na nntquia̱a̱ya catsmaⁿ chjoo. Tuii na luaa' cha'na quiajmeiⁿ'. Quia jo' matso Pilato nda̱a̱ nn'aⁿ judíos'ñeeⁿ: —Canty'ia'yo', luaañe rey na tseixmaⁿ na nntsa̱'ntjom 'o. 15Sa̱a̱ naⁿ'ñeeⁿ jla'xuaana: —Catseicue' jom. Catseicue' jom. Caty'iom' jom ts'oom'naaⁿ. Matso Pilato nda̱a̱na: —Nquii rey na nntsa̱'ntjom 'o, ¿aa maxjeⁿ caty'io̱ⁿya jom ts'oom'naaⁿ? Ntyee na cwiluiitquiendye t'o̱o̱na, jluena: —Jâ tjaa'naⁿ cwiicheⁿ rey na catsa̱'ntjom jâ, macanda̱ nquii César. 16Quia jo'cheⁿ tquiaa Pilato Jesús nda̱a̱ naⁿ'ñeeⁿ na caty'ioomna jom ts'oom'naaⁿ. Ndo' mana ty'eñ'omna jom. 17Quia jo' tjachuu Jesús ts'oom'naaⁿ cwentaaⁿ'aⁿ cwii joo na jndyuna' Tsei'xqueⁿ Ts'oo. Ñequio ñ'oom na cwila'neiⁿ nn'aⁿ judíos jndyuna' Gólgota. 18Ndo' jo' jo' ty'ioomna jom ts'oom'naaⁿ. Ndo' mati ty'ioomna cwiicheⁿ we ts'aⁿ noom'naaⁿ. Cwii cwii ts'aⁿ ñoom ts'oom'naaⁿ na cwii ntyjaaⁿ'aⁿ, ndo' m'aaⁿñê xcwe. 19Ndo' sa̱'ntjom Pilato na teiljeii cwii ñ'oom na ty'iom sondaro xqueⁿ ts'oom'naaⁿ. Ñ'oom'ñeeⁿ matsona': "Luaa Jesús, ts'aⁿ Nazaret na cwiluiiñe rey na matsa̱'ntjom nn'aⁿ judíos." 20Jndye nn'aⁿ judíos jla'naaⁿna ljeiiwaa', ee yuu na ty'ioomna Jesús ts'oom'naaⁿ manndyoo' nnom tsjoom. Juu ñ'oom'ñeeⁿ teiljeiina' ñequio ñ'oom na cwila'neiⁿ nn'aⁿ judíos, nn'aⁿ romanos, ndo' nn'aⁿ griegos. 21Quia jo' jla'neiⁿ ntyee na cwiluiitquiendye cwentaa nn'aⁿ judíos nnom Pilato. Jluena: —Tintseiljei' na tsaⁿm'aaⁿ' cwiluiiñê rey na nntsa̱'ntjoom jâ. Luaa catseiljei': "Tsaⁿm'aaⁿ' matsoom: Ja cwiluiindyo̱ Rey na catsa̱'ntjo̱ⁿya nn'aⁿ judíos." 22T'o̱ Pilato nda̱a̱na, matsoom: —Cantyja na jnda̱ seiljeiya, mantyjati jo'ndyo. 23Jnda̱ na ty'ioom sondaro Jesús ts'oom'naaⁿ, quia jo' ñequieendye joona to'ñoomna cwii cwii liaⁿ'aⁿ. Mati to'ñoomna liaatco 'naaⁿ'aⁿ na tuiina' na tjaa yuu ñjoom'na'. 24Jluena nda̱a̱ nc'iaana: —Ticajndii'ndyo̱ juuna', x'iaa nncjaaya na nnty'iaaya 'ñeeⁿ cwii jaa nncwantjom juuna'. Luaa' l'ana cha catseicanda̱a̱'ñena' ñ'oom' Ty'o̱o̱ts'om na teiyo teiljeii nacjoo' libro Salmos. Matsona': "Tquiana cwii cwii liaya nda̱a̱ nc'iaana, ndo' ty'ena x'iaa na ta'ntjomna liaya." Nc'e na luaa' matso ljeii'ñee, jo' chii l'a sondaro na ljo'. 25Ndo' macañoom' ts'oom'naaⁿ na ñoom Jesús meintyjee' tsoñeeⁿ. Mati jo' jo' m'aaⁿ María tyjee tsoñeeⁿ, scuu' Cleofas, ñequio María Magdalena. 26Jnda̱ na nty'iaa' Jesús na jo' jo' meintyjee' tsoñeeⁿ na cañom ja na jeeⁿ candya' ts'oom, tsoom nnom: —'U naⁿ, tsaⁿm'aaⁿ' nntseixmaaⁿ ti'jnda'. 27Jnda̱ jo' matso Jesús no̱o̱ⁿ: —Luaañe tso'ndyo'. Ndo' majuu xjeⁿ'ñeeⁿ to'ño̱ⁿya tsoñeeⁿ. Teix'a̱ya juu cha'cwijom cwii ts'aⁿ w'aya. 28Jnda̱ tuii na luaa', ntyjii Jesús na jnda̱ jnda̱a̱' cha'tso cantyja 'naaⁿ'aⁿ. Jo' chii cha na nntseicanda̱a̱'ñena' cha'tso ñ'oom' Ty'o̱o̱ts'om na teiljeii, matsoom: —Ñe'c'ua ndaa. 29Ndo' jo' jo' waa cwii xuaa na cwicañjom winom na ta̱. Quia jo' nchjeendye sondaro'ñeeⁿ cwii 'naⁿ na ya maw'ana' winom'ñeeⁿ. Chii tioona juuna' nnom cwii ts'oom hisopo, jnda̱ chii ty'ioomna juuna' 'ndyoo Jesús. 30Ndo' jnda̱ na tjawe'na' 'ñom, matsoom: —Jnda̱ seicanda̱a̱'ñena' cha'tso cantyja 'naⁿya. Jnda̱ chii seintyjanquiooñê xqueeⁿ. Tioom cantyja na wanoom'm l'o̱ Ty'o̱o̱ts'om. 31Xuee na cwila'tyeⁿ nn'aⁿ judíos xuee pascua quia ty'ioomna Jesús ts'oom'naaⁿ. Nn'aⁿ na m'aⁿ n'iaaⁿ quii'ntaaⁿ nn'aⁿ judíos, tical'ue n'omna na nñom ndyee naⁿ'ñeeⁿ noom'naaⁿ xuee na cwita'jndyeena. Ee juu xuee'ñeeⁿ jeeⁿ t'maⁿ xuee tseixmaⁿna' quia cwila'cuee'na catsmaⁿ chjoo. Jo' chii ty'ecataⁿna nnom Pilato na catsa̱'ntjoom na catom ndei'nc'ee' naⁿ'ñeeⁿ cha catseityuaa'na' na nncwjena, ndo' cha tyuaa' nntaa'ndyena naⁿ'ñeeⁿ noom'naaⁿ. 32Jo' chii sondaro'ñeeⁿ ty'ecatomna ndei'nc'ee ts'aⁿ najndyee, ndo' majo'ti l'ana cwiicheⁿ tsaⁿ'ñeeⁿ na ty'ioomna jom ts'oom'naaⁿ cwiicheⁿ ntyjaa' Jesús. 33Sa̱a̱ quia na ty'entyjaa'na Jesús, jliuna na jnda̱ tueeⁿ'eⁿ. Tatîcatomna ndei'nc'eeⁿ. 34Sa̱a̱ meiiⁿ na ljo' cwii sondaro'ñeeⁿ tjaa'ñe lantsa tsei'ntsqueeⁿ'eⁿ. Mañoom' jlui' niom' ñequio ndaa. 35Ja nty'ia na ljo' tuii, ndo' macwji'yuu'ndyo̱. Cala'no̱ⁿ'yo' na mayu'a ñ'oom matseina̱ⁿ cha mati nnda̱a̱ nla'yu'yo'. 36Ee nmeiiⁿ' tuii cha na catseicanda̱a̱'ñena' ñ'oom' Ty'o̱o̱ts'om na teiyo teiljeiina' nacjoo' libro Salmos. Matsona': "Meiⁿcwii tseiiⁿ'eⁿ tîcatom." 37Ndo' mati waa cwiicheⁿ ñ'oom' Ty'o̱o̱ts'om na teiljeiina' na matsona': "Nnty'iaana nquii ts'aⁿ na jla'cjoondyena tsei'ntsquiee'." 38Jnda̱ teinom nmeiⁿ', José ts'aⁿ na jnaⁿ Arimatea, tjacaaⁿ nnom Pilato na nñequiaa tsaⁿ'ñeeⁿ sei'ts'o 'naaⁿ' Jesús. José'ñeeⁿ matseijomñê ñ'oom na mañequiaa Jesús sa̱a̱ cwe' nty'iu ee nquiaⁿ'aⁿ nn'aⁿ judíos. Pilato tquiaaⁿ ñ'oom'm. Jo' chii José tjaaⁿ, tjac'oom sei'ts'o 'naaⁿ' Jesús. 39Ñ'eⁿ Nicodemo, tsaⁿ na tja na m'aaⁿ Jesús cwii teijaaⁿ. Jom tjañ'oom cha'na ntquiuu nchoo' nqui kilos ncheⁿ' na tjoom'na' mirra ñequio áloes na nnty'oomndyena juuna' sei'ts'o 'naaⁿ' Jesús. 40Quia jo' to'ñoomna ts'oo Jesús, ty'oomndyena ncheⁿ' cachi'ñeeⁿ liaa na jndyuna' lino. Jnda̱ chii jla'tyjoondyena liaa'ñeeⁿ jom. Ee luaa' waa costumbre 'naaⁿ nn'aⁿ judíos na cwity'iuuna l'oo. 41Yuu na ty'ioom nn'aⁿ Jesús ts'oom'naaⁿ waa cwii ntjom. Naquii' ntjom'ñeeⁿ waa cwii tsei'tsuaa xco, na meiⁿjom ndii' tyoojaanty'iuu'ñe ts'oo. 42Ndo' nc'e na mawaa xjeⁿ na nnc'ooquie' nn'aⁿ judíos xuee sauro', jo' chii jo' jo' ty'ecatjaa'ndyena ts'oo Jesús. Ee tsei'tsuaa'ñeeⁿ nndyoo' waana' yuu na ty'ioom nn'aⁿ Jesús ts'oom'naaⁿ.
Juan 19


1Jlui' Jesús wats'om t'maⁿ na mawjaⁿ. Ndo' jâ nn'aⁿ na cwila'jomndyô̱ ñ'eⁿñê squie'caño̱o̱ⁿyâ jom. To̱o̱'â na cwit'mo̱o̱ⁿyâ chiuu waa na jeeⁿ neiⁿncoo' l'aa cwentaa' wats'om t'maⁿ. 2Sa̱a̱ jom t'o̱o̱ⁿ nda̱a̱yâ, tsoom: —¿Aa cwinty'ia'yo' na jeeⁿ ya cha'tso nmeiⁿ'? Candye'yo' nntsjo̱o̱ na mayuu'cheⁿ tixoca'ndiina' cwii tsjo̱' nacjoo' x'iaa'na'. Nntyuii'ñ'eⁿ l'aameiⁿ'. 3Quia jo' saayâ ta na jndyu Olivos. Ndo' quia jnda̱ tacatyeeⁿ Jesús jo' jo' jâ nn'aⁿ na cwila'jomndyô̱ ñ'eⁿñê saantyjaa'â jom cha nnda̱a̱ nlana̱a̱ⁿyâ ñ'eⁿñê na ñencjo̱o̱yâ. L'uuyâ: —Catsu' nda̱a̱yâ cwaaⁿ nluii na nmeiiⁿ'. Ndo' ¿cwaaⁿ 'naaⁿ na nleitquioo' na m'mo̱ⁿna' na manndyo'nnda' ndo' na nntycwii tsjoomnancue? 4T'o̱ Jesús nda̱a̱yâ, tsoom: —Cal'a'yo' cwenta na tjaa 'ñeeⁿ nnquiu'nn'aⁿ 'o cantyja 'naaⁿ ñ'oommeiⁿ'. 5Ee jndye nn'aⁿ nñequiona ñequio xueya na nluena: "Ja cwiluiindyo̱ nquii Cristo", na nñe'quio'nn'aⁿna nn'aⁿ. 6Ee nnty'ia'yo' na nndyocwjee'cañoom ntia' ndo' nleic'uaa ñ'oom na cwiluii ntia' cwiicheⁿ ntyja. Sa̱a̱ tiñe'quiandyo' na nlacatyuendyo' ee maxjeⁿ jndei'na' na nmeiⁿ' cwinomjndyee. Sa̱a̱ ndicwaⁿ tjo̱o̱cheⁿ na nntycwii tsjoomnancue. 7Nla'wendye nn'aⁿ cwii ndyuaa nacjoo nn'aⁿ cwiicheⁿ ndyuaa. Ndo' cwii tsaⁿmats'iaaⁿ t'maⁿ nntseiweñê nacjoo' cwiicheⁿ tsaⁿmats'iaaⁿ. Jndye joo nnc'oom jndo' t'maⁿ ndo' nnconom ntycu na wjaatcuuñena' ndo' jndye jo jndeii nnts'eii. 8Cha'tso nawi'meiⁿ' cwe' we'yandyo la'xmaⁿna'. Quia nlquie'ntyjo̱ nt'omcheⁿ nawi' na jaa'ti. 9'Jndye nn'aⁿ hasta ndiocheⁿ tsjoomnancue nnc'omna na jndoona 'o nc'e na m'aⁿ'yo' cantyja 'naⁿya. Jo' na nla'quioo nn'aⁿ 'o luee nn'aⁿ na nnta'wi'na 'o, ndo' nla'cwjeena 'o. 10Jndye nn'aⁿ nntjeii'ndyena cantyja na cwila'yu'ya n'omna. Nnc'omna na jndoondye ntyjeena hasta na nl'uee'ndyena ñ'oom na nnt'uiina' nc'iaana. 11Ndo' jndye nn'aⁿ nluena na profeta joona sa̱a̱ tiyuu' ñ'oom cwiñequiana. Ndo' jndye nn'aⁿ nñe'quio'nn'aⁿna. 12Ndo' nc'e na nncjaanty'ee nncjaanty'ee natia, juuna' nnts'aana' na tawi' n'omndye ntyjeena. 13Sa̱a̱ juu ts'aⁿ na tyeⁿ cwiljoo'ñe cantyja 'naⁿya hasta na macanda̱, tsaⁿ'ñeeⁿ nlui'n'maaⁿñê. 14Cha'waa tsjoomnancue nnc'oo nn'aⁿ na nñe'quiana ñ'oom nayawaañe cantyja na matsa̱'ntjom Ty'o̱o̱ts'om. Juuna' nncwji'yuu'ñena' chiuu cal'a nn'aⁿ cwii cwii ndyuaa, quia ljo'cheⁿ nncue'ntyjo̱ na nntycwii tsjoomnancue. 15''Ñeeⁿ juu ts'aⁿ na matsei'naaⁿ' ñ'oommeiiⁿ, catsei'no̱ⁿ' ljo' ñecatsona'. Juu profeta Daniel, seiljeiⁿ ñ'oom cantyja 'naaⁿ' juu na jeeⁿcheⁿ ndyaa' tiaa' na nntseityuii' cha'tso. Quia na nnty'ia'yo' na jnda̱ mam'aaⁿ naquii' wats'om t'maⁿ yuu na lju'ti na cwiluiiñena' cwentaa' Ty'o̱o̱ts'om, 16quia jo' cha'tsondyo' na m'aⁿ'yo' ts'o̱ndaa Judea catsalei'nom'yo' quii' ntsjo̱. 17Juu xjeⁿ'ñeeⁿ 'ñeeⁿ ts'aⁿ na ljo nacjoo' waa' ticandyocueeⁿ na nncjaaqueⁿ'eⁿ jo' na nncwjeeⁿ'eⁿ 'naaⁿ'aⁿ. 18Ndo' ts'aⁿ na m'aaⁿ jo jnda̱a̱, na mach'ee ts'iaaⁿ, ticjaalcweeⁿ'eⁿ na nncjaacachoom liaⁿ'aⁿ. 19Ndo' joo ncuee'ñeeⁿ jeeⁿ wi' nntjoom yolcu na ndeiindye ñequio yolcu na 'ndaandye ndana. 20Cal'a'yo' ty'oo nnom Ty'o̱o̱ts'om na nchii xcwe ncuee na teiⁿ, meiⁿ nchii xuee na cwita'jndyee nn'aⁿ na nlcaⁿna' na calei'nom'yo' nawi'ñeeⁿ. 21Ee quia ljo'cheⁿ nnquioo cwii nawi' na t'maⁿticheⁿ na meiⁿjom ndii' tyootjoom nn'aⁿ cantyjati xjeⁿ na tuii tsjoomnancue hasta je'. Ndo' xuee na cwii wjaatina', meiⁿ tajom cwii nluiinnda' cwiicheⁿ nawi' cha'na juuna'. 22Ndo' xeⁿ ticats'aa Ty'o̱o̱ts'om na tijndyeti xuee na nnc'oom nawi'ñeeⁿ quia jo' meiⁿcwii ts'aⁿ xocalui'n'maaⁿñe cantyja 'naaⁿ'na'. Sa̱a̱ nc'e na wi' ts'oom nn'aⁿ na jnda̱ tjeii'ñê cwentaaⁿ'aⁿ, nnts'aaⁿ na tijndyeti xuee na nnc'oom nawi'ñeeⁿ. 23'Jo' chii xeⁿ nntso cwii ts'aⁿ nda̱a̱'yo': "Canty'ia'yo' ljo m'aaⁿ nquii na cwiluiiñe Cristo", oo nntso ts'aⁿ: "Canty'ia'yo', la'ñeⁿ m'aaⁿ", tilayu'yo' ñ'oom'ñeeⁿ. 24Ee maxjeⁿ nlquie'cañom nn'aⁿ 'o na nluena joona cwiluiindyena Cristo. Ndo' nluena na profeta joona sa̱a̱ tiyuu' ñ'oom na cwiñe'quiana. Nl'ana jndye nnom 'naaⁿ t'maⁿ ñequio jndye nnom ts'iaaⁿ t'maⁿ na nncjaawee' n'om nn'aⁿ cha xeⁿ na nnda̱a̱ nl'ana na nñequio'nn'aⁿna nn'aⁿ na macwji' Ty'o̱o̱ts'om cwentaaⁿ'aⁿ. 25Matyuaa'ti matseicandiiya 'o cwii tjo̱o̱cheⁿ na nluii joona' cha cal'a'yo' cwenta. 26Quia jo' xeⁿ nlue nn'aⁿ nda̱a̱'yo': "Queⁿ'yo' cwenta, la'ñeⁿ m'aaⁿ ndyuaa yuu tjaa nn'aⁿ c'oom", tintsa'yo' jo' jo'. Ndo' xeⁿ na nluena: "Canty'ia'yo', luaa' m'aaⁿ naquii' w'aa", tilayu'yo' na ljo'. 27Ee ja na cwiluiindyo̱ tsaⁿ na jnaⁿ cañoom'luee quia na nndyo̱o̱nnda'a nleitquioo'ndyo̱ nda̱a̱ nn'aⁿ na cha'waa tsjoomnancue, cha'xjeⁿ na cwiwixuee chomtsuee yuu na macalui' ñe'quioom' hasta wjaantycwiina' ntyja na majaacue ñe'quioom'. 28Sa̱a̱ nawi'ñeeⁿ na jnda̱ tsjo̱o̱ na nntjom'yo', maxjeⁿ ticwinom'na' ee queⁿ'yo' cwenta, meiⁿyuucheⁿ na meindyuaa 'naⁿ to̱', jo' jo' nntjomndye cant'eiⁿ. 29'Quia na jnda̱ teinomncue nawi' t'maⁿ ncuee'ñeeⁿ, nleijaaⁿñe ñe'quioom', ndo' mati chi' taxocwixueeñe. Nntquiaandye cancjuu. Ndo' cha'tso na cwila'xmaⁿ najnda̱ na m'aⁿ tsjo̱'luee nntyuii'. 30Quia jo' ja na cwiluiindyo̱ tsaⁿ na jnaⁿ cañoom'luee, nleitquioo' 'naaⁿ cantyja 'naⁿya. Ndo' nntseity'ioona' cha'tsondye nn'aⁿ na m'aⁿ tsjoomnancue. Ee nnty'iaana ja, tsaⁿ na jnaⁿ cañoom'luee na nluii'a jo' jo'. Nndyo̱cua̱ naquii' nchquiu ñequio najndeii na matseixmaⁿya ndo' ñequio na neiⁿncoo' nacaxuee na cwiluiit'maⁿndyo̱. 31Ndo' njño̱o̱ⁿya ángeles 'naⁿya na jndeii ntjo̱'na ndu na nnc'oona cha'waa tsjoomnancue, na nla'tjomna nn'aⁿ na jnda̱ tjeii'ndyo̱ cwentaya. 32'Cala'no̱ⁿ'yo' 'naaⁿ na ma'mo̱ⁿna' nda̱a̱'yo' cantyja 'naaⁿ' ts'oom higuera. Quia na cwinty'ia'yo' na cwinntei' l'o̱na' ndo' cwicalui' tsco 'ndaa juuna', quia jo' cwila'no̱ⁿ'yo' na majnda̱ jaawindyoo' ncueesua'. 33Ndo' majo'ti quia na cwinty'ia'yo' na cwiluii cha'tso nmeiⁿ' na jnda̱ tsjo̱o̱ nda̱a̱'yo', quia jo' cala'no̱ⁿ'yo' na jnda̱ teindyoo' m'aaⁿna'. Manncwja̱caño̱o̱ⁿnnda'a. 34Candye'yo' nntsjo̱o̱, mayuu'cheⁿ na xocwjeñ'eⁿ nn'aⁿ na m'aⁿ je' hasta xjeⁿ na jnda̱ seicanda̱a̱'ñena' cha'tso ñ'oommeiⁿ'. 35Tsjo̱'luee ñ'eⁿ tsjoomnancue nntycwiiñ'eⁿna' sa̱a̱ ñ'oom 'naⁿya tijoom xuee nnts'aana' na xotseicanda̱a̱'ñena'. 36'Sa̱a̱ meiⁿcwii ts'aⁿ ticaljeii cwaaⁿ xuee ndo' 'ñeeⁿ xjeⁿ na nluii cha'tso nmeiⁿ'. Meiⁿ nquiee ángeles na m'aⁿ cañoom'luee ticaliuna, meiⁿ ja na cwiluiindyo̱ Jnda Ty'o̱o̱ts'om ticaljeiiya. Macanda̱ ñenquiicheⁿ Tsotya̱ya ntyjeeⁿ. 37'Cha'xjeⁿ na tyom'aⁿ nn'aⁿ ncuee quia ñet'oom Noé, maluaa' matseijomna' na nl'a nn'aⁿ quia na nncwja̱caño̱o̱ⁿya na cwiluiindyo̱ ts'aⁿ na jnaⁿ cañoom'luee. 38Ee ncuee'ñeeⁿ cwii tjo̱o̱cheⁿ na seicatsuu ndaalua'nty'a tsjoomnancue tyom'aⁿ nn'aⁿ. Tyocwa'na, tyowena, tyowuncona, tyoñe'quiana ndana na nnc'unco hasta juu xuee quia na tjaquiee' Noé w'aandaa t'maⁿ. 39Sa̱a̱ tiqueⁿna cwenta na waa na teincuu' hasta mats'ia jo' tyjee' ndaalua'nty'a. Tyjee' candaa, tjachuuna' cha'tsondye naⁿ'ñeeⁿ. Maluaa' matseijomna' na nntjoom nn'aⁿ quia na nncwja̱caño̱o̱ⁿ ja na cwiluiindyo̱ ts'aⁿ na jnaⁿ cañoom'luee. 40Ee juu xuee'ñeeⁿ nntseijomna' m'aⁿ we nn'aⁿ na cwil'a ts'iaaⁿ jo jnda̱a̱. Cwii tsaⁿ'ñeeⁿ wjaañ'oomna' jom na m'aaⁿya ndo' cwii ma'ndiina'. 41Nntseijomna' m'aⁿ we yolcu na cwitua. Cwii tsaⁿ'ñeeⁿ wjaañ'oomna' jom na m'aaⁿya ndo' cwii ma'ndiina'. 42'Jo' chii ñequii'cheⁿ c'om'c'eendyo' ee na ticaliu'yo' cwaaⁿ xuee nncwjee'cañoom nqueⁿ na matsa̱'ntjoom 'o. 43Ñ'oomwaa cala'no̱ⁿ'yo': Xeⁿ ntyjii ts'aⁿ cwaaⁿ nlquie naⁿcanty'ue waⁿ'aⁿ, tixocatsom meiⁿ xonquiaaⁿ na nnc'ooquie'na na nntjeii'na 'naⁿ. 44Jo' chii mati 'o c'om'c'eendyo' ee juu xjeⁿ na ticala'tiuu'yo', majuuto xjeⁿ'ñeeⁿ nncwja̱caño̱o̱ⁿ ja na cwiluiindyo̱ ts'aⁿ na jnaⁿ cañoom'luee. 45'Cal'uu m'aaⁿ cwii moso na jndo̱' ts'om ndo' matseicanda̱, jom nlco'jndyee patrom 'naaⁿ'aⁿ na catsa̱'ntjoom cha'tso nt'omcheⁿ moso w'aa'ñeeⁿ na nñequiaaⁿ nantquie nda̱a̱na quia na mawe'ntyjo̱ xjeⁿ. 46Quia na nncwjee' patrom 'naaⁿ'aⁿ na tja cwii joo ndo' nljeii na jeeⁿ ya cwenta mach'eeⁿ, t'maⁿ nñequiaana' na neiiⁿ'. 47Candye'yo' nntsjo̱o̱, mayuu'cheⁿ na cha'tso 'naⁿ na matseixmaⁿ patrom'ñeeⁿ, nntioom cwenta l'o̱ mosoom'm. 48Sa̱a̱ cal'uu na juu moso'ñeeⁿ cwiluiiñê na tia ts'aⁿñê ndo' nntseitioom naquii' ts'oom na taxocwjee' patrom 'naaⁿ'aⁿ na tyuaa', 49ndo' nnto̱o̱ⁿ'o̱ⁿ na nncwjaaⁿ'aⁿ ntyjemosoñe na m'aⁿ nacje 'naaⁿ'aⁿ. Nlcwa'jndoo'ñê ndo' nntseijomñê nnc'om ñequio naⁿcandyee. 50Mats'ia jo' nncwjee' patrom 'naaⁿ'aⁿ cwii xuee na tic'omc'eⁿ ndo' hora na ticatseitioom na nncwjee'. 51Cwajndii nntseisei' patrom jom, jnda̱ nncju' tsaⁿ'ñeeⁿ jom yuu na m'aⁿ nn'aⁿ na cwe' cwil'aya na ya nn'aⁿndye. Jo' jo' nnty'ioom ndo' nneiⁿnqueeⁿ ndei'n'oom.
Mateo 24


2C'om'yo' na jnda nquiu'yo' meiⁿquia nn'aⁿ cha'xjeⁿ Cristo ty'oom na candya' ts'oom jaa, ndo' tquiaañê na tueeⁿ'eⁿ cwentaaya. Ndo' na ljo' s'aaⁿ s'aana' ntyjii Ty'o̱o̱ts'om ñ'eⁿñê cha'cwijom catsmaⁿ na cwila'cuee' nn'aⁿ judíos cha nntseit'maⁿ ts'oom joona jnaaⁿna. Manc'e jo' chii tioo na jeeⁿ tjawee' ntyjii Ty'o̱o̱ts'om ñ'eⁿñê cha'cwijom cwii jndye cachi.
Efesios 5:2
One App.
816 Languages.


1Mañejuu xjeⁿ na tquiaa Ty'o̱o̱ts'om na ta'ndo' xco Cristo tquiaaⁿ na 'o tando'yo' meiiⁿ na jo nnoom tyola'xmaⁿ'yo' l'oo nc'e natia ñequio jnaⁿ na ñejla'xmaⁿ'yo', 2mati 'o ñet'om'yo' naquii' natiameiⁿ', ñesantyjo̱'yo' ndo' ñel'a'yo' ljo' na cwil'a nn'aⁿ tsjoomnancuewaa, cha'xjeⁿ na l'ue ts'om juu espíritu na waa najndeii na m'aaⁿ naquii' jndye na maleichuu xjeⁿ 'naaⁿ'na' nn'aⁿ na tiñe'cal'a chiuu na l'ue ts'om Ty'o̱o̱ts'om. 3Mati tiempo na jnda̱ teinom ñejla'jomndyo̱ naquii' cha'tso natiameiⁿ', ñel'aaya ljo' na queeⁿ n'om seii'a ndo' ñejla'canda̱a̱'ndyo̱ ñ'omtiuu 'naaⁿya. Ndo' na ljo' ñel'aaya, juu na matseiw'iityeⁿ Ty'o̱o̱ts'om nn'aⁿ laxmaaⁿya na cat'uiina' jaa cha'xjeⁿ na nnt'uiina' nt'omcheⁿ. 4Sa̱a̱ jeeⁿcheⁿ ndya' wi' ts'om Ty'o̱o̱ts'om jaa. T'maⁿ waa na candya' ts'oom ñ'eⁿndyo̱, 5ee xjeⁿ na ñet'o̱o̱ⁿya na l'oo nc'e jnaaⁿya, xjeⁿ'ñeeⁿ tquiaaⁿ na tando̱o̱'xco̱o̱ya quia na tquiaaⁿ na tando'xco Cristo. Ndo' na ljo', nc'e naya na matseixmaaⁿ, jo' na cwiluii'n'maaⁿndyo'. 6Ndo' na tyolaxmaaⁿya l'oo tquiaaⁿ na tando̱o̱'xco̱o̱ya ñequio Cristo Jesús, ndo' s'aaⁿ na cwimeiⁿndyuaandyo̱ ñ'eⁿñe cañoom'luee. 7Luaa' s'aaⁿ cha xuee na cwiwjaana' m'mo̱ⁿna' na juu na m'aaⁿ na jnda ntyjeeⁿ jaa, jeeⁿ cajnda tseixmaⁿna' ñequio juu naya na matseixmaaⁿ nc'e Cristo Jesús. 8Nc'e naya 'naaⁿ' Ty'o̱o̱ts'om na cwe' yu, jo' chii cwicaluii'n'maaⁿndyo' ee na cwila'yu'ya' n'om'yo' ñ'eⁿñê. Meiⁿ nchii laxmaⁿ'yo' na ljo' nc'e cwii na jnda̱ l'a' ncjo'yo', laxmaⁿ'yo' naljo' nc'e mach'eeⁿ na cwicanda'yo' juuna'. 9Nchii cwe' waa na jnda̱ s'aa ts'aⁿ jo' na cwilui'n'maaⁿñê, cha nntseicu'na' na nntseis'añe cheⁿnqueⁿ. 10Ee cwiluiindyo̱ ts'iaaⁿ na mach'ee Ty'o̱o̱ts'om. Jnda̱ tqueeⁿxcoom jaa cantyja 'naaⁿ' Cristo Jesús cha na cal'aaya cha'tso nnom na maty'iomyana' na ndyu'ñeeⁿcheⁿ seijndaa'ñê na cal'aaya. 11Jo' chii cjañjoom' n'om'yo' chiuu ñejla'xmaⁿ'yo' cwitjo̱o̱cheⁿ na cwila'yu'yo'. 'O nchii tsjaaⁿ judío 'o ndo' nc'e naljo' joona na cwil'ana 'naaⁿ ntjaaⁿ yo'ndaa ndana na naⁿnom, cwiluena na 'o tila'xmaⁿ'yo' cwentaa' Ty'o̱o̱ts'om nc'e na tiquil'a'yo' naljo'. 12Tiempo'ñeeⁿ nchii cantyja 'naaⁿ' Cristo ñet'om'yo', ñet'om'ndyo̱'yo' cantyja 'naaⁿ nn'aⁿ Israel, ee wato̱ⁿ' tyom'aⁿ'yo' cantyja 'naaⁿ' ñ'oomtyeⁿ na seijndaa'ñe Ty'o̱o̱ts'om ñequiondye joona, ndo' mati ñ'oom na tsoom nda̱a̱na na nnts'aaⁿ. Xjeⁿ'ñeeⁿcheⁿ meiⁿ ticantyjaa' n'om'yo' jom, meiⁿ na nnc'om'yo' cantyja 'naaⁿ'aⁿ. 13Sa̱a̱ je' je' tjoom' m'aⁿ'yo' ñ'eⁿ Cristo Jesús. Jo' chii 'o na ñet'om'ndyo̱'yo' ñ'eⁿ Ty'o̱o̱ts'om jnda̱ seicandyoo'ñena' 'o cantyja 'naaⁿ'aⁿ nc'e na tquiaañe Cristo na tueeⁿ'eⁿ cwenta'yo'. 14Ee Cristo cwiluiiñê na cwiljoya n'o̱o̱ⁿ jâ nn'aⁿ judíos ñequio 'o na nchii jo' cwiluiindyo'. Jom s'aaⁿ na ñecwii tmaaⁿ' laxmaaⁿya na ñet'o̱o̱ⁿya na we tmaaⁿ' jaa, ee seityueeⁿ'eⁿ juu na ñet'o̱o̱ⁿ na wjeendyo̱ ntyja̱a̱ cwii na cha'cwijom tatiom na ñeto̱ⁿ'na' jaa. 15Ñ'oom na tqueⁿ Moisés jndye nnom tyoqueⁿna' xjeⁿ nn'aⁿ. Sa̱a̱ cantyja na tue' Cristo seintycwiina' najndeii na tyotseixmaⁿ ñ'oom'ñeeⁿ. S'aaⁿ na ntycwii jo' cha we ntmaaⁿ'ndyo̱ nncwil'uee'ñê na nnts'aaⁿ cwii tmaaⁿ' xco na tjoom' m'aaⁿya cantyja 'naaⁿ'aⁿ. Laa'ti' waa na seintycweeⁿ na ticuee' n'om nn'aⁿ cwii cwii tmaaⁿ' nc'iaana. 16Nc'e na tue' Cristo nacjoo' ts'oom'naaⁿ jo' na seintycwiiñ'eeⁿ na m'aⁿntiaa'ndye we ntmaaⁿ' nn'aⁿ, s'aaⁿ na ñecwii tmaaⁿ' joona, ljoyaandyena ñ'eⁿ Ty'o̱o̱ts'om. 17Jndyo Cristo na jndyonquiaaⁿ ñ'oom xco na mach'eena' na cwintycwii tia' quii'ntaaⁿ' 'o nn'aⁿ na tquia ñet'om'yo' cantyja 'naaⁿ' Ty'o̱o̱ts'om, ndo' mati quii'ntaaⁿ jâ nn'aⁿ judíos na candyoo'ti ñet'o̱o̱ⁿyâ cantyja 'naaⁿ'aⁿ. 18Nc'e cantyja 'naaⁿ' Cristo jo' na meiiⁿ we ntmaaⁿ' jaa, wanaaⁿ na nntsaquia̱a̱'a na m'aaⁿ Ty'o̱o̱ts'om, cwiluii na ljo' nc'e Espíritu Santo. 19Jo' chii 'o nn'aⁿ gentiles tacola'xmaⁿ'yo' nn'aⁿ na cwe' cwiquieya cwii tyuaa na nchii jo' tuiindyo'. Xeⁿ nchii je' je' mañecwii xjeⁿ cwiluiindyo' ñequio tmaaⁿ' na cwiluiiñe cwentaa' Ty'o̱o̱ts'om, cwiluiindyo' nn'aⁿ na ñecwii w'aa 'o, ndo' ñequii 'ñeeⁿ ntseinda 'o. 20'O cwiluiindyo' cha'cwijom w'aa na jnaⁿna' nacjoo' ts'iaⁿtsjo̱', na tacatyeeⁿ nacjoo' ñ'oom na tyoñequia apóstoles ñequio profetas. Manquiiti Jesucristo cwiluiiñê tsjo̱' nqui w'aa'ñeeⁿ. 21Cristo cwiluiiñê tsiaⁿtsjo̱'ñeeⁿ. Nacjoo' juuna' cha'waa w'aa'ñeeⁿ cwijom wjaacanda̱a̱'na' hasta na ncue'ntyjo̱ na nluiiñena' cwii wats'om na lju' cwentaa' Ta Ty'o̱o̱ts'om. 22Jo' chii cha'tsondyo' 'o na seitjoom'na' ñ'eⁿ Cristo matseitjomna' 'o ñ'eⁿ nc'iaa'yo' na cwiluiindyo' cwii w'aa yuu na nnc'oomñe Ty'o̱o̱ts'om nc'e Espíritu Santo.
Efesios 2


1Mati tiempo'ñeeⁿ tyom'aⁿ profetas na tiyuu' ñ'oom tyoñequia nda̱a̱ nn'aⁿ Israel, ndo' majo'ti nnts'aana' quii'ntaaⁿ'yo'. Joona cwe' nty'iu nt'mo̱o̱ⁿna ñ'oom na nntsei'ndaa'na' 'o, hasta nluena na tiyuu' ñ'oom cantyja 'naaⁿ' nqueⁿ na macwji'n'maaⁿñê joona, ndo' na luaa' n'omna tyuaa' nnt'uiiwi'na' joona. 2Jndye nn'aⁿ nla'jomndye natia na jeeⁿ wi' laxmaⁿna, ndo' jnaaⁿ' na luaa' laxmaⁿ naⁿ'ñeeⁿ, tis'a ñ'oom ncwineiⁿ cantyja 'naaⁿ' ñ'oom naya 'naaⁿ' Ty'o̱o̱ts'om. 3Nc'e na jeeⁿ queeⁿ n'omna s'om, jo' na nl'ana nawi' 'o ñequio ñ'oom na cwit'mo̱o̱ⁿna nda̱a̱'yo' na tiyuu' sa̱a̱ Ty'o̱o̱ts'om teiyo seijndaa'ñê na nnt'uiityeⁿna' joona, ndo' maxjeⁿ nluii cha'xjeⁿ na jnda̱ seijndaa'ñê. 4Ee ángeles na l'a jnaⁿ tîcatseit'maⁿ ts'om Ty'o̱o̱ts'om. Tioom joona naquii' b'io yuu na jaaⁿñe, na chu'tyeⁿndyena l'uaancjo na caljoo'ndyetyeⁿna jo' jo' na nncwindoo'na hasta quia na nncu'xeeⁿ cha'tso. 5Meiⁿ nn'aⁿ na tyom'aⁿ tsjoomnancue teiyo, tîcatseit'maⁿ ts'om Ty'o̱o̱ts'om joona quia seiquioom ndaalua'nty'a nacjoona na tia nn'aⁿndyena. Manda̱ tjei'n'maaⁿñê Noé, ndi ñ'eeⁿ ntquiee' nn'aaⁿ' tsaⁿ'ñeeⁿ. Jom tsaⁿ na tyoñequiaa ñ'oom nda̱a̱ nn'aⁿ na c'omna cantyja na maty'iomyana'. 6Ndo' mati seijndaa'ñe Ty'o̱o̱ts'om na tyuii' tsjoom Sodoma ñ'eⁿ Gomorra na tco ñ'eⁿna' cwe' tsjaa' 'ndiina'. S'aaⁿ na ljo' cha na m'mo̱ⁿna' nda̱a̱ nn'aⁿ na quia nnc'om na tal'ana cha'xjeⁿ tyol'a naⁿ'ñeeⁿ. 7Sa̱a̱ seicandyaañê Lot na tyom'aaⁿ tsjoom'ñeeⁿ ee tyotseixmaⁿ cantyja na maty'iomyana'. Tyotsei'ndaa'na' ntyjeeⁿ na tyonty'iaaⁿ'aⁿ na cwajndii natia na tyol'a naⁿ'ñeeⁿ. 8Juu Lot'ñeeⁿ tyoluiiñê cantyja na maty'iomyana'. Jo' chii 'io ndi 'io tyotsei'ndaa'na' ntyjeeⁿ na tyonty'iaaⁿ'aⁿ ndo' tyoñeeⁿ cha'tso nnom natia na tyol'a naⁿ'ñeeⁿ. 9Jo' chii nn'aⁿ na cwiñequiandyeñ'eⁿ cantyja na l'ue ts'om Ty'o̱o̱ts'om, mantyjiijndaa'ñê chiuu nntseicandyaañê ts'aⁿ quia na maqueⁿna' xjeⁿ juu. Ndo' mati nn'aⁿ na cwiñequiandye cantyja 'naaⁿ' natia, nljoo'ndyena nacje 'naaⁿ' nawi' na nt'uiityeⁿna' joona xuee na nntu'xeⁿndye nn'aⁿ. 10Maluaa' nnts'aaⁿ ñequio nn'aⁿ na cwe' cwiñe'quiandyeto cantyja na neiⁿnco nquiu nn'aⁿ tsjoomnancue, ndo' na ticuee' n'omna na nntsa̱'ntjom Ta Jesús joona. Tjaa na matseicaty'uena' joona na cwiñe'quiandyetona cantyja na l'ue n'om nquieena. Meiⁿ tinquiaana na nluena cwii ñ'oomntjeiⁿ nacjoo joo na jnda̱ti na t'maⁿ cwiluiindye na m'aⁿ yuu na jeeⁿ neiⁿncoo', 11sa̱a̱ wandyo̱' waa cantyja 'naaⁿ ángeles ee meiiⁿ na jnda̱tina ndo' t'maⁿti laxmaⁿna, sa̱a̱ tiquila'jnaaⁿ'na joo na jeeⁿ t'maⁿ cwiluiindye jo nnom nquii na matsa̱'ntjom. 12Sa̱a̱ joo nn'aⁿ na tiyuu' ñ'oom na cwiñequia matseijomna' joona cha'cwijom quioo' na tijndo̱' n'om. Ee quioo' cwe' cwil'atoyo'. Tuiindyeyo' na nda̱a̱ nnt'ue nn'aⁿ na nla'cwjeena jooyo'. Naⁿ'ñeeⁿ meiiⁿ ñ'oom na ticala'no̱ⁿ'na sa̱a̱ cwilaneiⁿna ñ'oom ntjeiⁿ cantyja 'naaⁿna', ndo' nncwjena cha'xjeⁿ cwiwje quioo', 13nnt'uiiwi'na' joona nc'e na jnda̱ ta'wi'na nt'omcheⁿ. Joona m'aⁿna na neiiⁿna na cwiñequiandyena cantyja 'naaⁿ joo na neiⁿnco nquiu nn'aⁿ tsjoomnancue. Matseijnaaⁿ'na' 'o na cwilajomndyena ñ'eⁿndyo' quia cwicwa'yo' na cwila't'maaⁿ'ndyo' xjeⁿ na cwila'neiiⁿ'ndyena na cwiñequiandyena ñequio na neiⁿnco n'omna na manquiu'nn'aⁿna' joona. 14Na nty'iaana cwii yuscu, queeⁿ n'omna jom, tyoojaacjoona na cwila'tjo̱o̱ndyena. Nn'aⁿ na tityeⁿ cwila'yu', cwi'oochoondyena naⁿ'ñeeⁿ na n'ndye ñ'oom' Ty'o̱o̱ts'om. Laxmaⁿna nn'aⁿ na queeⁿ n'om 'naaⁿ' cwiicheⁿ ts'aⁿ na ñe'cuaana' lueena. Laxmaⁿna nn'aⁿ na nlco'wi' Ty'o̱o̱ts'om. 15La'xmaⁿ naⁿm'aⁿ' nn'aⁿ na jnda̱ tsuundye ee jnda̱ 'ndyena nato na yuu. Joona cwila'jomndyena ñ'oom na tyoñequiaa profeta Balaam jnda Beor na tyoqueⁿ ts'oom na nncwantjoom s'om cantyja 'naaⁿ' natia na nnts'aaⁿ. 16Sa̱a̱ na tia na s'aaⁿ, jndi'tiaaⁿ'aⁿ ñ'oom 'ndyoo ts'aⁿ na seineiⁿ snom tsmeiiⁿ'eⁿ, ndo' na ljo' seitsaaⁿ'ñena' na ntjeiⁿ ljo' wjacats'aaⁿ. 17Naⁿm'aⁿ' na cwit'mo̱o̱ⁿ nda̱a̱'yo', la'xmaⁿna cha'cwijom lui' na jnda̱ tcaaⁿ, cha'cwijom nchquiu na lomañjaaⁿ mantquie jndye. Ndo' jnda̱ teijndaa' cantyja 'naaⁿna na ticantycwii na ljoo'ndyetyeⁿna yuu na jaaⁿ ntom. 18Naⁿm'aⁿ' s'a ñ'oom cwilaneiⁿna na tixocateijndeiina' ts'aⁿ na c'oom cha'xjeⁿ na l'ue ts'om Ty'o̱o̱ts'om, cantyja 'naaⁿ' natia na cwiluii ndo' na queeⁿ n'om nn'aⁿ, cwil'a naⁿm'aⁿ' na joo nn'aⁿ na quia jnaⁿcheⁿna' na cwindyaandye natia na matseixmaⁿ tsjoomnancue, quiandye naⁿ'ñeeⁿ cantyja na l'ue n'omna. 19Cwiluena xeⁿ nntseijomñe ts'aⁿ ñequio ñ'oom na cwiñequiana, nnc'oom candyaañe ts'aⁿ sa̱a̱ nquiee tquiena laxmaⁿna na cwindye'ntjomtyeⁿna nda̱a̱ natia, ee meiⁿquia na maqueⁿna' xjeⁿ 'naaⁿ'na' ts'aⁿ, tseixmaⁿ tsaⁿ'ñeeⁿ ts'aⁿ na mandi'ntjomtyeⁿ nnom juuna'. 20Ee quia matseiyu' ts'aⁿ ñequio nquii na cwiluiiñe na matsa̱'ntjom, nquii Jesucristo na macwji'n'maaⁿñe nn'aⁿ, ee na matseiyu' ts'aⁿ jo' jnda̱ jndyaañê natia na matseixmaⁿ tsjoomnancue ndo' nda̱quia xeⁿ nntseijomñennaaⁿ'aⁿ ñequio natiameiⁿ', cwajndiiti nntjoom, nchiiti na tjom jñeeⁿ. 21Tit'maⁿti nnt'uiina' naⁿm'aⁿ' xeⁿ tyootajnaaⁿ'na ñ'oom na mayuu', sa̱a̱ nc'e na ta'jnaaⁿ'na juuna' ndo' nda̱quia tjeii'lcwe'ndyena, tyeⁿti nt'uiina' joona nc'e ta'jnaaⁿ'na ñ'oom na lju' na matsa̱'ntjomna'. 22Ndo' na luaa' waa ma'mo̱ⁿna' na mayuu' ñ'oom na tjañoom'. Matso ñ'oom'ñeeⁿ: "Juu catsue' wjaacwa'nnaaⁿ'aⁿ 'naⁿ na jnda̱ to̱o̱ⁿ. Ndo' catscu na jnda̱ seicanda̱a̱' ts'aⁿ, wjaalcwe'yo', nntseicantyeeⁿñennda'yo' quii' tsoo'."
2 Pedro 2


1Jnda̱ jo' tjañ'oom Espíritu Santo Jesús jo ndo' yuu tjaa nn'aⁿ c'om. Jo' jo' tyoqueⁿñe tsaⁿjndii na nnts'aa xjeⁿ jom. 2Tyom'aaⁿ wen'aaⁿ xuee ndo' wen'aaⁿ tsjom tîcwaaⁿ'aⁿ, jnda̱ chii jndyo na ñejnoom'm. 3Ndo' tyje'cañoom tsaⁿjndii na mach'ee xjeⁿ nn'aⁿ. Tso nnoom: —Xeⁿ mayuu'cheⁿ cwiluiindyu' Jnda Ty'o̱o̱ts'om, cwa catsa̱'ntjom' ljo̱'meiiⁿ na catseicwaqueⁿna' tyoo' joona' na nlcwa'. 4T'o̱ Jesús: —Ja xocats'aa na ljo' ee waa ljeii 'naaⁿ' Ty'o̱o̱ts'om na matsona': "Nchii cwe' cantyja 'naaⁿ' tyoo' na wando' ts'aⁿ, sa̱a̱ cantyja 'naaⁿ cha'tso ñ'oom na mañequiaa Ty'o̱o̱ts'om." 5Jnda̱ jo' tjañ'oom tsaⁿjndii Jesús Jerusalén tsjoom na lju' cwentaa' Ty'o̱o̱ts'om. Tqueeⁿ juu xqueⁿ tsiu' wats'om t'maⁿ. 6Tsoom nnom Jesús: —Xeⁿ mayuu'cheⁿ cwiluiindyu' Jnda Ty'o̱o̱ts'om, cwa cju'ndyu' jo nacje. Ee luaa matso ñ'oom 'naaⁿ'aⁿ: Nquii Ty'o̱o̱ts'om nñequiaaⁿ 'u luee ángeles cwentaaⁿ'aⁿ na cal'ana cwenta 'u. Ndo' nntyjee' lueena 'u cha tincjaacañjom ljo̱' nc'e'. 7Quia jo' t'o̱ Jesús nnom, tsoom: —Ja tijoom cats'aa cha'na matsu' luaa' ee mati waa cwiicheⁿ ljeii 'naaⁿ' Ty'o̱o̱ts'om na matsona': "Tintsa' xjeⁿ Ta Ty'o̱o̱ts'om cwenta'." 8Jnda̱ chii tjañ'oom tsaⁿjndii Jesús cwii sjo̱ nandye. Jo' jo' t'mo̱o̱ⁿ nnom cha'tsoti n'iaaⁿ t'maⁿ na m'aⁿ nn'aⁿ tsjoomnancue, ñequio na t'maⁿ matseit'maaⁿ'ñena' joo. 9Ndo' tsoom nnom: —Cha'tso nmeiⁿ' nntio̱o̱ l'o̱' xeⁿ nlco' xtye' na nntseit'maaⁿ'ndyu' ja. 10Ndo' t'o̱ Jesús nnoom, tso: —Quindyo̱o̱' nacañomya 'u Satanás, ee ñ'oom' Ty'o̱o̱ts'om na teiljeii matsona': "Catseit'maaⁿ'ndyu' nquii Ta Ty'o̱o̱ts'om cwenta', ndo' macanda̱ nnom nqueⁿ candi'ntjom'." 11Quia jo' 'ndii tsaⁿjndii jom. Ndo' tquie'cañom ángeles, tyondye'ntjomna nnoom. 12Quia jndii Jesús na jnda̱ mam'aaⁿ Juan pra̱so, tjalcweeⁿ'eⁿ ts'o̱ndaa Galilea. 13Tjaaⁿ tsjom'm Nazaret, sa̱a̱ taticaljoo'ñê jo' jo'. Tjaaⁿ na nljoo'ñê tsjoom Capernaum na m'aaⁿna' 'ndyoo ndaaluee. Jo' jo' ndyuaa cwentaa nn'aⁿ tmaaⁿ' Zabulón ñequio Neftalí. 14Ndo' joo ndyuaa'ñeeⁿ tyom'aaⁿ cha nntseicanda̱a̱'ñena' ñ'oom na seiljeii profeta Isaías, matsona': 15Nntseixueeñena' jo nda̱a̱ nn'aⁿ na m'aⁿ ndyuaa cwentaa' Zabulón ndo' jo nda̱a̱ nn'aⁿ na m'aⁿ ndyuaa cwentaa' Neftalí. Nntseixueeñena' jo nda̱a̱ nn'aⁿ na m'aⁿ ndyuaa 'ndyoo ndaaluee, ñequio ndyuaa xndyaa' jndaa Jordán, ñequio ts'o̱ndaa Galilea yuu na m'aⁿ nn'aⁿ na nchii nn'aⁿ judíos. 16Naⁿ'ñeeⁿ m'aⁿna nacje 'naaⁿ' najaaⁿñe, sa̱a̱ je' je' jnda̱ teitquioo' cwii na jeeⁿ caxueeñe jo nda̱a̱na. Ndo' mati m'aⁿna na manchjena' joona na wi' cwitjoomna, sa̱a̱ je' jnda̱ seicaxueeñena' jo nda̱a̱na. 17Xjeⁿ'ñeeⁿ jnaⁿna' na to̱' Jesús na tyoñequiaaⁿ ñ'oom. Tsoom: —Calcwe' n'om'yo', ee juu na matsa̱'ntjom Ty'o̱o̱ts'om mandyocwje'cañoomna' 'o. 18Xjeⁿ na mawinom Jesús 'ndyoo ndaaluee Galilea, ljeiiⁿ we nn'aⁿ na ñenquii ts'aⁿ ntseinda, Simón, tsaⁿ na jndyu Pedro ñequio Andrés tyjee tsaⁿ'ñeeⁿ. Cwituee'na tsqui' 'naaⁿna ts'om ndaaluee ee nn'aⁿ cwitjeii' calcaa joona. 19Tso Jesús nda̱a̱na: —Quiolajomndyo' ñ'eⁿndyo̱ ndo' ja nnts'aa na nla'tjom'yo' nn'aⁿ tachii cwe' calcaa. 20Joona mañoom' 'ndyena nlqui' 'naaⁿna, ty'ela'jomndyena ñ'eⁿñê. 21Ndo' na tja tjatyeeⁿ ljeiiⁿ cwiicheⁿ we ts'aⁿ, ntseinda Zebedeo naⁿ'ñeeⁿ, Jacobo ñ'eⁿ tyjeeⁿ Juan. Ñjomndyena ts'om w'aandaa. Cwila'yo̱na nlqui' 'naaⁿna ñequio tsotyena Zebedeo. Quia jo' t'maⁿ Jesús joona. 22Ndo' mañoom' 'ndyena w'aandaa ñ'eⁿ tsotyena, ty'elajomndyena ñ'eⁿñê. 23Tyomanom Jesús cha'waa ts'o̱ndaa Galilea. Tyo'mo̱o̱ⁿ nda̱a̱ nn'aⁿ naquii' lan'om 'naaⁿna. Tyoñequiaaⁿ ñ'oom naya cantyja na matsa̱'ntjom Ty'o̱o̱ts'om. Ndo' tyotsein'maaⁿ nn'aⁿ cha'tso nnom ntycu na wiina. 24Ndo' t'om ñ'oom cantyja 'naaⁿ'aⁿ cha'waa ndyuaa Siria. Naⁿ'ñeeⁿ tquiochona cha'tso nn'aⁿwii na m'aaⁿ na cwitjoom jndye nnom ntycu ñequio na maquiina' joo. Mati ñ'eeⁿ nn'aⁿ na cwilei'cho jndyetia joo, ñ'eeⁿ nn'aⁿ na maleiñ'oom tycuwee', ndo' ñ'eeⁿ nn'aⁿ na cwitjoom tycutqueeⁿ. Sein'maaⁿ joona. 25Jo' chii t'maⁿ ntmaaⁿ' nn'aⁿ ty'entyjo̱ naxeeⁿ'eⁿ. Jnaⁿ naⁿ'ñeeⁿ ts'o̱ndaa Galilea, ñ'eⁿ nn'aⁿ ndyuaa njoom Decápolis, ñ'eⁿ tsjoom Jerusalén, ñ'eⁿ ts'o̱ndaa Judea, ndo' xndyaa' jndaa Jordán.
Mateo 4


1Jo' chii seijndaa'ndyo̱ na maxjeⁿ tîcjo̱ na m'aⁿ'yo', tints'aa na nntseichjoo'na' n'om'yo'. 2Ee xeⁿ cantyja 'naaⁿ' na ljo', nnts'aa na nntseichjoo'na' n'om'yo' ndo' na ljo' ntjom'yo', ¿'ñeeⁿ nñequiaa na neiⁿya? Macanda̱ 'o ee xeⁿ na maxjeⁿ tjo̱ je' jnda̱ s'aa cwii nnom na seichjoo'na' n'om'yo'. 3Cwe' jo' na seiljeiya ñ'oom'ñeeⁿ na seicwano̱ⁿya na m'aⁿ'yo' ee tiñe'cjo̱nty'ia 'o na nl'a'yo' na chjoo' ts'o̱o̱ⁿ ee matsona' na 'o nñequia'yo' na neiⁿya. 4Ee sei'ndaa'na' ntyjiiya quia seiljeiya carta'ñeeⁿ, s'aana' na jeeⁿ jnda ntyjiiya hasta ty'io̱o̱ya. Nchii seiljeiya juuna' na catseichjoo'na' n'om'yo' sa̱a̱ cha cala'no̱ⁿ'yo' na juu na jeeⁿ wi' ts'o̱o̱ⁿya 'o jeeⁿ t'maⁿ tseixmaⁿna'. 5Sa̱a̱ xeⁿ m'aaⁿ ts'aⁿ na s'aa na chjoo' n'om nn'aⁿ, nchii cwe' tomti ja na tquiaaⁿ na chjoo' ts'o̱o̱ⁿ, s'aaⁿ na ljo' ñ'eⁿ cha'tsondyo' 'o, meiⁿ nchii cwe' na mawino̱ⁿ'a na matsjo̱o̱ na ljo'. 6Sa̱a̱ je' malei'tyeⁿ jnda̱ tuii chiuu na majndyendyo'ti'yo' jla'jndaa'ndyo' na catioom cantyja na seitjo̱o̱ñê. 7Je' macaⁿna' na cala't'maⁿ n'om'yo' jom ndo' quia'yo' na t'maⁿ ts'oom, tints'aana' na juu na m'aaⁿ na chjoo' ts'oom na seitjo̱o̱ñê nncjan'oomna' jom na tacantyjaa' ts'oom Ty'o̱o̱ts'om. 8Jo' chii macaⁿ'a nda̱a̱'yo' na cat'mo̱ⁿ'yo' na jnda nquiu'yo' jom. 9Seiljeiya carta'ñeeⁿ na seicwano̱ⁿya na m'aⁿ'yo' cha nleitquioo' aa nla'canda̱'yo' ñ'oom na maqua̱ⁿya nda̱a̱'yo'. 10Ee meiⁿcwi'ñeeⁿcheⁿ ts'aⁿ na cwila't'maⁿ n'om'yo' mati ja matseit'maⁿ ts'o̱o̱ⁿ tsaⁿ'ñeeⁿ, ndo' meiⁿnquia 'ñeeⁿ na jnda̱ seit'maⁿ ts'o̱o̱ⁿ, jo nnom Cristo mats'aa na ljo' na cateijndeiina' 'o, 11cha tincwantjom Satanás jaa ee manquiuuyaaya chiuu mayaaⁿ'aⁿ. 12Quia na tjo̱ tsjoom Troas na nñequiaya ñ'oom cantyja 'naaⁿ' Cristo nda̱a̱ nn'aⁿ tsjoom'ñeeⁿ, t'maⁿ tju'naaⁿñena' na nndi'ntjo̱ⁿya nnoom jo' jo', 13sa̱a̱ meiiⁿ na ljo' tîleiquiaana' na ya ntyjii ee tîc'oomñe ti'nn'aaⁿya Tito. Nc'e na ljo', tsjo̱o̱ya nda̱a̱ naⁿ'ñeeⁿ majo̱ya, jluii'a na m'aⁿna, jndyo̱o̱ndyeyuya ñjaaⁿ ts'o̱ndaa Macedonia. 14Matseit'maaⁿ'ndyo̱ Ty'o̱o̱ts'om na jeeⁿ quianl'uaaⁿ'aⁿ. Ee nc'e na m'aaⁿyâ nacje 'naaⁿ' Cristo, jo' na meiⁿyuucheⁿ na cwitsaayâ, ñequii'cheⁿ nqueⁿ wjaachom jâ na cwicanda̱a̱ na nnaⁿndyô̱ meiⁿljo'cheⁿ na cwitjo̱o̱ⁿyâ. Jo' chii ñequii'cheⁿ mawil'uee'ñê jâ na 'oondye nn'aⁿ ñ'oom naya 'naaⁿ'aⁿ. Juu ts'iaaⁿmeiiⁿ matseijomna' juuna' cha'cwijom na maju'na' jndye cachi nda̱a̱na. 15Ee jaa nn'aⁿ na cwilayuu'a ñ'eⁿ Cristo matseijomna' cha'cwijom tsioom suu na mañequiaaⁿ nnom Ty'o̱o̱ts'om na cwit'oom'na' quii'ntaaⁿ nn'aⁿ na cwicalui'n'maaⁿndye ndo' mati nn'aⁿ na 'ootsuundyena. 16Jo nda̱a̱ nn'aⁿ na 'ootsuundye laxmaaⁿya cha'cwijom cwii jndye na matseicwjeena' joona sa̱a̱ jo nda̱a̱ nn'aⁿ na cwilui'n'maaⁿndye laxmaaⁿya cha'cwijom cwii jndye na mañequiaana' na cwita'ndo' añmaaⁿna. Meiⁿ tjaa 'ñeeⁿ c'oom na cwe' cantyja 'naaⁿ' nquii na nleinaaⁿ' na nnts'aa ts'iaaⁿmeiⁿ'. 17Ee m'aⁿ nn'aⁿ na cwit'mo̱o̱ⁿ ñ'oom' Ty'o̱o̱ts'om cwe' cha nnda̱a̱ nnta'ntjomna cantyja 'naaⁿ'na'. Sa̱a̱ jâ na cwiluiindyô̱ apóstoles, ñequio na xcwee'ya n'o̱o̱ⁿyâ cwiñe'quiaayâ ñ'oom'm ndo' cwiluiindyô̱ nn'aⁿ na cwindye'ntjomtyeⁿ nnom Cristo.
2 Corintios 2


1'O yolcu na m'aⁿ s'aa'yo', mala'ti' catue'ndyo'cje'yo' nda̱a̱na cha 'ñeeⁿ joona na tyoola'yu' ñ'oom naya 'naaⁿ' Ty'o̱o̱ts'om, nc'oola'no̱ⁿ'na na mayuu' juuna' nc'e na cwiqueⁿna' cwenta chiuu m'aⁿ'yo' joo nda̱a̱na meiiⁿ tyoondu'yo' nda̱a̱na, 2ee na cwiqueⁿna cwenta na xcwe tsam'aⁿ'yo' jo nda̱a̱na ñequio na cwila't'maaⁿ'ndyo'. 3Juu na cwilatycwi'ndyo' cantyja 'naⁿ'yo' til'a'yo' cwe' ñequio 'naⁿ na cwiwitquioo' cha'na cwila'tycwi'yo' soonqueⁿ'yo', 'naⁿ na tuiina' ñequio s'om cajaⁿ oo liaa na jeeⁿ chjoom. 4'O calaxmaⁿ'yo' na tycwi'ndyo' naquii' n'om'yo', na juu na neiⁿncoo'ndyo' xocantycwiina', na nleitquioo' jo' laxmaⁿ'yo' quia na ya nn'aⁿndyo' meiⁿ titsei'ndaa'na' 'o ljo' na cwitjom'yo'. 5Ee yolcu na tyom'aⁿ na tandyo xuee na tyoluiindye na lju' n'om, maluaa' tyola'xmaⁿna, tyocantyjaa' n'omna Ty'o̱o̱ts'om ndo' tyotuee'ndyecjena nda̱a̱ s'aana. 6Maluaa' tyotseixmaⁿ Sara. Tyotseicanda̱a̱'ñê nnom Abraham, ndo' tsoom nnom saaⁿ'aⁿ Ta. 7Ndo' mati 'o naⁿnom na m'aⁿ lcuu'yo', c'oom'ya n'om'yo' cantyja 'naaⁿna, cala't'maaⁿ'ndyo' joona na ticwe'ntyjo̱ na jnda̱na cha'na 'o, sa̱a̱ mati nc'e juu naya na matseixmaⁿ Ty'o̱o̱ts'om na ñecwii xjeⁿ mañequiaaⁿ na laxmaⁿna na ticantycwii na cwita'ndo'na cha'xjeⁿ 'o. Luaa' cal'a'yo' cha tintseicu'na' na nñeeⁿ ñ'oom na cwitaⁿ'yo' nnoom. 8Ndo' cha'tsondyo' c'om'yo' ñequio nn'aⁿ na cwila'yu' na ñecwii cwila'tiuu'yo' na jnda nquiu'yo' joona. C'om'yo' na wi' n'om'yo' cha'cwijom ñenquii ts'aⁿ ntseinda 'o. Cal'a'yo' na jndati nquiu'yo' nt'omcheⁿ ñequio na nty'iaandyo' ñ'eⁿndyena. 9Ts'aⁿ natia mach'ee 'o, tilalcwe'yo' nawi' nacjoo' tsaⁿ'ñeeⁿ. Xeⁿ na matseijnaaⁿ'aⁿ 'o, 'o tila'jnaⁿ'yo' jom. 'O cwiicheⁿ ljo cal'a'yo', cataⁿ'yo' na catio'naaⁿñe Ty'o̱o̱ts'om ts'aⁿ na nmeiiⁿ' mach'ee, ee jnda̱ seijndaa'ñê na 'o nnto'ñoom'yo' na nntio'ñaaⁿñê 'o. 10Ee waa ñ'oom' Ty'o̱o̱ts'om na teiljeii na matsona': Meiⁿquia ts'aⁿ na ñe'c'oom na ya quii'ntaaⁿ nc'iaa', xeⁿ ntyjaa' ts'om na cha'tso xuee na wando' nnc'oom na neiiⁿ', quia jo' cats'aañe cheⁿnquii xjeⁿ tsaa. Tantseineiⁿ ñ'oom na tia, meiⁿ tañe'quiaañe na nntseineiⁿ cantu. 11Cwji'ñê cantyja 'naaⁿ' natia, cats'aaⁿ yuu na ya, cal'ueeⁿ na caljoyaandye nn'aⁿ ñ'eⁿ nc'iaana. Queⁿñê na cats'aaⁿ naljo'. 12Ee maqueⁿ Ty'o̱o̱ts'om cwenta nn'aⁿ na cwiluiindye cwentaaⁿ'aⁿ, ndo' mañeeⁿ ñ'oom na cwilaneiⁿna nnoom, sa̱a̱ nn'aⁿ na cwil'a natia, m'aaⁿ nacjoo naⁿ'ñeeⁿ. 13Ee xeⁿ ñequii'cheⁿ cwil'a'yo' na ya, ¿'ñeeⁿ nnda̱a̱ nnts'aa nawi'ñe ñ'eⁿndyo'? 14Sa̱a̱ meiiⁿ xeⁿ cwiwinom'yo' nawi' na jnda̱ l'a'yo' naya, matio'naaⁿñe Ty'o̱o̱ts'om 'o. Meiⁿ ncwii ts'aⁿ tinc'om'yo' na nquia'yo' juu, tila'catyuendyo'. 15'O naquii' n'om'yo' cala't'maaⁿ'ndyo Cristo na cwiluiiñê na matsa̱'ntjoom 'o. Ñequii'cheⁿ c'omc'eendyo' na nt'o̱'yo' nnom ts'aⁿ na mawax'ee chiuu waa na cwicantyjaa' n'om'yo' jom, 16c'om'yo' cha'xjeⁿ na macaⁿna' cha meiⁿcwii ñomtiuu tacandii' nquiu'yo' cha joo nn'aⁿ na tia cwilaneiⁿna cantyja chiuu cwitsaam'aⁿ'yo' na cwilayu'yo' ñ'eⁿ Cristo, nc'omna na jnaaⁿna cantyja 'naaⁿ' ñ'oom na cwilaneiⁿna. 17Ee xeⁿ na l'ue ts'om Ty'o̱o̱ts'om, yati na co'wi'na' ts'aⁿ nc'e mach'ee yuu naya, nchiiti na co'wi'na' juu na mach'ee natia. 18Cristo ñejom tjoom nawi' nc'e jnaaⁿ jaa, tacaⁿna' na cue'nnaaⁿ'aⁿ. Jom na ticatseixmaaⁿ jnaⁿ tueeⁿ'eⁿ cwentaa jaa nn'aⁿ jnaⁿ, cha nnda̱a̱ nncwjaa'ñê jaa cwentaa' Ty'o̱o̱ts'om. Cantyja 'naaⁿ' seiiⁿ'eⁿ tueeⁿ'eⁿ, sa̱a̱ nc'e espíritu 'naaⁿ'aⁿ tando'xcoom. 19Ndo' cantyja 'naaⁿ' espíritu na tseixmaaⁿ, tjanquiaaⁿ ñ'oom nda̱a̱ espíritu 'naaⁿ l'oo na m'aⁿ jnaⁿ, 20na joona xuee'ñeeⁿcheⁿ ñejla'tjo̱o̱ndyena yocheⁿ na tyom'aaⁿ Noé. Xjeⁿ'ñeeⁿ tyomeiⁿndoo'nty'iaañe Ty'o̱o̱ts'om na calcwe' n'omna' yocheⁿ na tjaluii w'aandaa, na cantyja 'naaⁿ' juuna' ñe'ñeeⁿ ts'aⁿ jlui'n'maaⁿñe naquii' ndaatioo'ñeeⁿ. 21Ndaatioo'ñeeⁿ matseijomna' juu ndaa na cwiwits'oomndyo̱, na cantyja 'naaⁿ' jo' laxmaaⁿya nn'aⁿ na cwilui'n'maaⁿndyo̱ je'. Na cwiwits'oomñe ts'aⁿ tica'mo̱ⁿna' cantyja 'naaⁿ' na nlju'ñê, cantyja 'naaⁿ' juuna' ma'mo̱ⁿna' na macaⁿ ts'aⁿ na tic'oom na m'aaⁿ' m'aaⁿ' ts'oom jo nnom Ty'o̱o̱ts'om ndo' na tseixmaⁿ ts'aⁿ na cwilui'n'maaⁿñe nc'e na tando'xco Jesucristo. 22Tjalcweeⁿ'eⁿ cañoom'luee ndo' wacatyeeⁿ ntyjaa' ts'o̱ Ty'o̱o̱ts'om ntyjaya yuu cwituee'ndyecje cha'tso ángeles ñequio nt'omcheⁿ nnom na cwiluiitquiendye ndo' m'aⁿ nt'omcheⁿ na waa na jnda̱ la'xmaⁿ.
1 Pedro 3


1Quia jo' matso Agripa nnom Pablo: —Wanaaⁿ na catseineiⁿ' cantyja 'naⁿ'. Seintyja Pablo ts'o̱o̱ⁿ. To̱o̱ⁿ'o̱ⁿ na tyotseineiiⁿ cantyja 'naaⁿ'aⁿ. 2Matsoom: —Mañequiaana' na neiⁿya, 'u rey Agripa, na nndi' ñ'oom 'ndyo̱ nnco̱ xuee je'. Nntsjo̱o̱ya cantyja na ntyjiiya na meiⁿchjoo tiyuu' ñ'oom na cwiqueⁿ nn'aⁿ judíos nacjoya. 3Ee 'u mantyji'ya' cha'tso costumbre na cwil'aa jâ nn'aⁿ judíos ñequio cha'tso ñ'oom na tileicatjoom' m'maaⁿyâ. Jo' chii mats'aa ty'oo njom' na c'oom' na t'maⁿ ts'om' na nndi' ñ'oom na nntsjo̱o̱. 4Tsoti Pablo: —Cha'tsondye nc'iaya nn'aⁿ judíos manquiuyana chiuu na ñet'o̱o̱ⁿya quii'ntaaⁿna xjeⁿ na cachjoondyo̱ ndyuaa tsjomya ndo' mati na ñet'o̱o̱ⁿya tsjoom Jerusalén. 5Toom cwe' nla'tiuuna na nntjei'yuu'ndyena na mats'aⁿ fariseo ja ee jnda̱ jaach'ee xuee manquiuna na ljo'. Manquiuna na mats'aa cha'na cwil'a nn'aⁿ fariseo'ñeeⁿ na cwila'canda̱tina chiuu na t'maⁿ ljeii na tqueⁿ Moisés. 6Je' m'aaⁿya ljoo na nntu'xeⁿndyo̱ cwe' ee ntyjiiyaya naquii' ts'o̱o̱ⁿya na nnta'ndo'nnda' nn'aⁿ na jnda̱ tja̱. Ee luaa' ñ'oom na tso Ty'o̱o̱ts'om nda̱a̱ welooyâ na ñet'om teiyo na nnts'aaⁿ. Ja ntyjaa'ya ts'o̱o̱ⁿya na nncue'ntyjo̱ ñ'oom'ñeeⁿ. 7Ndo' cha'tso na canchoo'we ntmaaⁿ' nc'iaayâ nn'aⁿ Israel majo'ti ntyjaa'ya n'omna na nnta'ndo'nnda' nn'aⁿ na jnda̱ tja̱. Jo' na tic'oomeintyjee'na na cwila't'maaⁿ'ndyena Ty'o̱o̱ts'om ñequio na xcwee' n'omna. Ndo' ja, nc'e na maluaa' ntyjaa'ya ts'o̱o̱ⁿya, 'u ta Agripa, jo' na jnda̱ tqueⁿ nt'om nc'iaya nn'aⁿ judíos ñ'oom nacjoya. 8Ticatsona' na cwila'tiuu'yo' na tiyuu' na matseilcwinnda' Ty'o̱o̱ts'om nn'aⁿ xeⁿ jnda̱ tja̱. 9Tsoti Pablo: —Nnco̱ tyotseitiuuya na maxjeⁿ jndei'na' na nlco̱o̱'wi'a nn'aⁿ na cwila'yu' ñ'eⁿ Jesús tsaⁿ na jnaⁿ Nazaret. 10Ndo' mayuu' na tco̱o̱'wi'a nn'aⁿ naquii' tsjoom Jerusalén. Jndye nn'aⁿ na la'xmaⁿ cwentaa' Ty'o̱o̱ts'om tio̱o̱ⁿya w'aancjo ñ'oom ndyuee ntyee na cwiluiitquiendye. Ndo' mati seijomndyo̱ na tja̱ naⁿ'ñeeⁿ. 11Jndye ndii' tyoco̱'wi'a nn'aⁿ cha'tso lan'om 'naaⁿ nn'aⁿ judíos. Tyol'uee'ndyo̱ chiuu nnts'aa cha catjeii'ndye nn'aⁿ cantyja na cwila'yu'. Mayuu'cheⁿ na seijmeiⁿ'na' ja hasta mati nt'omcheⁿ njoom na tquia tjo̱ na tyoco̱'wi'a nn'aⁿ na cwila'yu'. 12Tsoti Pablo: —Majo' ts'iaaⁿ na tjo̱ tsjoom Damasco ñequio ljeii na tquia ntyee na cwiluiitquiendye na mañequiaana' na jndo̱ya ee ty'ioomna ts'iaaⁿ'ñeeⁿ ja. 13'U ta, wa'njo̱o̱ⁿya nato, ndo' cha'na quiajmeiⁿ' nty'iaya chom na jnaⁿna' cañoom'luee na xueetina' nchiiti ñe'quioom'. Seixueena' ndiocheⁿ yuu m'aaⁿya ñequio nn'aⁿ na ñ'eeⁿ ñ'eⁿndyo̱. 14Cha'tsondyô̱ tquiaandyô̱ nomtyuaa, ndo' jndiiya na seineiⁿ ts'aⁿ no̱o̱ⁿ ñequio ñ'oom hebreo. Matso: "Aa ndi' Saulo, ¿chiuu na maco'wi' ja? 'U maco'wi'ndyu' cheⁿnncu' cha'na matjom quioo'jndyo na mameiⁿ' ntsio' nnom ts'oom ta̱ na ñ'eⁿ matseityuaa' ts'aⁿ juuyo'." 15Quia jo' tsjo̱o̱: "¿'Ñeeⁿ 'u Ta?" Ndo' matsoom no̱o̱ⁿ: "Ja Jesús tsaⁿ na maco'wi'. 16Sa̱a̱ quicantja', cwintyje', ee ja jnda̱ teitquioo'ndyo̱ njom' na nnt'io̱ⁿ ts'iaaⁿ 'u na nndi'ntjom' no̱o̱ⁿ. Nncwji'yuu'ndyu' ljo' na jnda̱ nty'ia' je' ndo' mati na quia nnty'ia'ti' ja. 17Nncwaño̱o̱ⁿ'a 'u ljo' na ñe'cal'a nn'aⁿ judíos ñequio nn'aⁿ na nchii judíos. Ee majño̱o̱ⁿya 'u na m'aⁿ nn'aⁿ na nchii judíos. 18'U nntei'jndei' naⁿ'ñeeⁿ na nla'no̱ⁿ'na cha tacal'ana yuu na tia ee jo' matseijomna' cha'cwijom mac'eⁿ ts'aⁿ yuu na jo̱o̱ⁿñe. Sa̱a̱ nl'ana yuu na l'ue ts'om Ty'o̱o̱ts'om ee jo' matseijomna' cha'na mac'eⁿ ts'aⁿ yuu na xueeñe. Ndo' nnc'oomeintyjee'na na m'aⁿna nacje 'naaⁿ' Satanás, nnc'omna nacje 'naaⁿ' Ty'o̱o̱ts'om. Cantyja na nla'yu'na ñ'eⁿndyo̱ jo' na nntseit'maⁿ ts'o̱o̱ⁿya jnaaⁿna ndo' maxjeⁿ matjom nndaana cha'xjeⁿ cwicandaa nt'omcheⁿ nn'aⁿ na jnda̱ lju' naquii' n'om." 19Tsoti Pablo: —Jo' chii seicanda̱ya, 'u rey Agripa, ñ'oom na tso Jesús quia na teitquioo'ñê no̱o̱ⁿ. 20Najndyee seina̱a̱ⁿya nda̱a̱ nn'aⁿ tsjoom Damasco. Tsjo̱o̱ na calcwe' n'omna jnaaⁿna, c'oontyjo̱na naxeⁿ' Ty'o̱o̱ts'om. Mati tsjo̱o̱ na cal'ana yuu na maty'iomyana' cha ca'mo̱ⁿna' na mayuu' na jnda̱ lcwe' n'omna. Jnda̱ jo' majo'ti seina̱ⁿya nda̱a̱ nn'aⁿ Jerusalén ñequio cha'waa ts'o̱ndaa Judea. Mati seina̱ⁿya nda̱a̱ nn'aⁿ na nchii judíos. 21Cwe' jnaaⁿ' na tyotseina̱ⁿya ñ'oommeiⁿ' jo' na t'ue nn'aⁿ judíos ja naquii' wats'om t'maⁿ na nla'cuee'na ja. 22Sa̱a̱ mateijndeii Ty'o̱o̱ts'om ja. Jo' chii hasta je' ndicwaⁿ mañequiaya ñ'oom nda̱a̱ cha'tso nn'aⁿ meiiⁿ nn'aⁿ na t'maⁿ cwiluiindye ndo' meiiⁿ nn'aⁿ na tjaa ljo' coluiindye. Ñ'oom na matseina̱ⁿya meiⁿchjoo tjaa na matseicwaljo̱o̱'a ntyjati cha'xjeⁿ ñ'oom na tyoñequiaa Moisés ñequio profetas na jluena chiuu waa na quia nluii. 23Naⁿ'ñeeⁿ tyoluena na maxjeⁿ wi' nntjom Cristo, nquii na nncwji'n'maaⁿñe nn'aⁿ. Nncueeⁿ'eⁿ ndo' nncwando'xcoom. Jom ts'oo najndyee na nncwando'xco na cha'tso nn'aⁿ na jnda̱ tja̱. Cantyja na nncwando'xcoom m'mo̱ⁿna' nda̱a̱ jâ nn'aⁿ judíos ndo' nda̱a̱ nt'omcheⁿ nn'aⁿ na nchii judíos na nquii Cristo, tsaⁿ na nncwji'n'maaⁿñe nn'aⁿ, jnda̱ jndyo. 24Xcwe na matseineiⁿ Pablo ñ'oommeiiⁿ ndo' majndeiito t'o̱ Festo. Jndeii seineiiⁿ matsoom: —Xqueⁿ' 'u Pablo, matseintjeiⁿna', cwe' na jeeⁿ jndye sei'naⁿ', jo' na luaa' matjom'. 25Sa̱a̱ tso Pablo: —'U ta, ja tjaa'naⁿ na matsei'ndaa'na' xqua̱a̱ⁿ. Matseitiuuyaya naquii' xqua̱a̱ⁿ ndo' matseina̱ⁿya ñ'oom na mayuu'. 26Luaa m'aaⁿ Agripa, ts'aⁿ na matsa̱'ntjom. Jom tcuu ntyjeeⁿ ñ'oommeiⁿ'. Jo' chii ja ñequio na t'maⁿ ts'o̱o̱ⁿ matseina̱ⁿya jo nnoom ee ntyjiiya na jom cha'tso ñ'oommeiⁿ' mantyjeeⁿ cantyja na jnda̱ tuii, ee nchii na tuii jo' na cwe' wanty'iuu'. 27'U ta Agripa, ¿aa matsei'yu' ñ'oom na tyola'ljeii profetas? Ja ntyjii na matsei'yu' ñ'oom na tyolue naⁿ'ñeeⁿ. 28Matso Agripa nnoom: —'U cwaaⁿti matsei'tiuu' na cwe' chjoowi' ñ'oom na jnda̱ tsu' luaa', manntseiyu'ya ja ñequio Cristo. 29Matso Pablo nnom: —Meiiⁿ na jndye oo meiiⁿ na tijndye ñ'oom na jnda̱ jndi' tsjo̱o̱ ñequio cha'tsondye nn'aⁿ na cwindye na matseina̱ⁿya, toom cwe' na nnts'aa Ty'o̱o̱ts'om na nc'om'yo' cha'na m'aaⁿ ja cwe' na nchii na chu'tyeⁿndyo' cha'na chu'tyeⁿndyo̱ ja, sa̱a̱ na nlayu'yo' cha'xjeⁿ na matseiyu'a. 30Jnda̱ seineiⁿ Pablo ñ'oommeiⁿ' teintyjee' rey'ñeeⁿ ñequio gobiernom, ñ'eⁿ Berenice, ñequio cha'tso nn'aⁿ na meindyuaandye ñ'eⁿndyena. 31Jlui'na ch'eⁿ. Tyola'neiⁿ ntyjeena nda̱a̱na. Jluena: —Tjaa ljo' s'aa tsaⁿm'aaⁿ' na tseixmaaⁿ na nncueeⁿ'eⁿ oo na nljoo'ñê w'aancjo. 32Tso Agripa nnom Festo: —Nnda̱a̱ na nndyaañe tsaⁿm'aaⁿ' xeⁿ nchii na tcaaⁿ na nncu'xeⁿ nquii tsaⁿmaⁿts'iaaⁿ t'maⁿ tsjoom Roma jom.
Hechos 26


1M'aaⁿ Jesús wats'om t'maⁿ, ndo' jleinty'iaaⁿ'aⁿ naⁿtya na cwiñe'quia ofrendas cwentaa' Ty'o̱o̱ts'om. Cwitioomna joona' ts'om castom. 2Mati nty'iaaⁿ'aⁿ cwii yuscu na jnda̱ ljoñe, na jeeⁿ jñeeⁿ'ñe. Tsaⁿ'ñeeⁿ tjacjoom'm we tsjo̱'ñjeeⁿ na ticajndana' jo' jo'. 3Tso Jesús: —Mayuu'cheⁿ nndye'yo' nntsjo̱o̱, yuscum'aaⁿ' na jnda̱ ljoñe, ndo' jñeeⁿ'ñê, sa̱a̱ t'maaⁿ'ti tquiaaⁿ cwentaa' Ty'o̱o̱ts'om, nchiiti na tquia cha'tsondye nt'omcheⁿ. 4Ee cha'tso naⁿm'aⁿ' cwe' na waljoo' tuee'na na cwiñe'quiana nnom Ty'o̱o̱ts'om, sa̱a̱ yuscum'aaⁿ meiiⁿ na jñeeⁿ'ñê, tju'ñ'eeⁿ mandi cantyja na nlcwaaⁿ'aⁿ. 5Tyola'neiⁿ nt'om nn'aⁿ cantyja 'naaⁿ' wats'om t'maⁿ na jeeⁿ chjoomna' ñequio ljo̱' na neiⁿncoo' ndo' ñequio 'naⁿ na ya na cwiñe'quia nn'aⁿ. 6Tsoom: —Cha'tso na cwinty'ia'yo' nmeiⁿ', manncue'ntyjo̱ xuee na nntyuii'ñ'eⁿna'. Taxocaljoo' cwii tsjo̱' nacjoo' x'iaa'na'. 7Quia jo' ta'x'eena nnoom: —'U Maestro na ma'mo̱o̱ⁿ' ñ'oom' Ty'o̱o̱ts'om nda̱a̱ nn'aⁿ, ¿cwaaⁿ nluii na luaa'? Ndo' ¿cwaaⁿ cwii 'naaⁿ m'mo̱ⁿna' na jnda̱ teinndyoo' nluii nmeiⁿ'? 8Tsoom nda̱a̱na: —Queⁿ'yo' cwenta cha tinquio'nn'aⁿ nn'aⁿ 'o. Ee jndye nn'aⁿ nlquie'cañom na nlue na joona cwiluiindyena Cristo. Nluena: "Ja cwiluiindyo̱ Cristo", ndo' nluena: "Je' jnda̱ tue'ntyjo̱ xjeⁿ." Sa̱a̱ 'o tilajomndyo' ñequio naⁿ'ñeeⁿ. 9Meiⁿ tila'catyuendyo' quia na cwindye'yo' na nndyocwje'cañoom ntia' ndo' cwila'wendye nn'aⁿ nacjoo gobiernom 'naaⁿna. Ee jndei'na' na nmeiⁿ' cwinomjndyee, sa̱a̱ tyoowe'ntyjo̱ xjeⁿ na nntsuu tsjoomnancue. 10Ndo' tsotyeeⁿcheⁿ nda̱a̱na: —Nla'wendye nn'aⁿ cwii ndyuaa nacjoo nn'aⁿ cwiicheⁿ ndyuaa. Ndo' cwii tsaⁿmaⁿts'iaaⁿ t'maⁿ nntseiweñê nacjoo' cwiicheⁿ tsaⁿmaⁿts'iaaⁿ. 11Jndye joo jndeii nnts'eii ndo' nnc'oom jndo' nt'maⁿ ñequio ntycu na wjaatcuuñena'. Ndo' t'maⁿ nla'catyuendye nn'aⁿ na nnty'iaana jndye 'naaⁿ t'maⁿ na nleitquioo' tsjo̱'luee. 12'Sa̱a̱ cwii tjo̱o̱cheⁿ na nluii cha'tso nmeiⁿ', nnt'ue nn'aⁿ 'o nawi' ndo' nlei'ntyjo̱na 'o ndo' mati nñe'quiana cwenta 'o nda̱a̱ nn'aⁿ naquii' lan'om nch'u ndo' nntioomna 'o l'aancjo. Ndo' nnc'oochona 'o jo nda̱a̱ nn'aⁿ na cwitsa̱'ntjom ñequio naⁿmaⁿn'iaaⁿ t'maⁿ, cwe' cantyja 'naaⁿ' xueya. 13Quia na nntjom'yo' nmeiⁿ' nncju'naaⁿñena' na nntjei'yuu'ndyo' cantyja 'naⁿya. 14Cala'jndaa'ndyo'ya'yo' na tinc'oom' n'om'yo' cwaaⁿ ñ'oom na nnt'o̱'yo' cha nncwañoom'na' 'o, 15ee xjeⁿ'ñeeⁿ nnco̱ nncwjaa'ndyo̱ ñ'oom quii' ndyue'yo' ndo' nñequia na jndo̱' n'om'yo' hasta meiⁿcwiindye joo nn'aⁿ na jndoo 'o xonda̱a̱ nluena na til'ue ñ'oom na nndu'yo' meiⁿ na nluena na tiyuu'na'. 16Mati lotye'yo', londyee'yo', ntyjee'yo', nn'aⁿ'yo', nn'aⁿ na ya ñ'oom 'o ñ'eⁿndye, nñe'quiana cwenta 'o luee nn'aⁿ ndo' nt'omndyo' nla'cwjee naⁿ'ñeeⁿ. 17Cha'tsondye nn'aⁿ nnc'omna na ticuee' n'omna 'o cwe' nc'e na m'aⁿ'yo' cantyja 'naaⁿ' xueya. 18Sa̱a̱ xoca'ndiya na nntsuundyo'. Hasta meiⁿ cwe' cwii soonqueⁿ'yo' xocatsuuna' ñ'eⁿndyo'. 19Ndo' nc'e na tica'ndyenc'uaa'ndyo' nnto'ñoom'yo' na ticantycwii na nntando'yo'. 20'Sa̱a̱ quia na nnty'ia'yo' na cwitjaa'ndye sondaro tsei ndiocheⁿ Jerusalén, quia jo' cala'no̱ⁿ'yo' na jnda̱ tue'ntyjo̱ xjeⁿ na nntyuii' tsjoom'ñeeⁿ. 21Quia ljo' nn'aⁿ na m'aⁿ ts'o̱ndaa Judea, c'ooleinomna, c'oona quii' ntsjo̱. Ndo' nn'aⁿ na m'aⁿ quii' tsjoom'ñeeⁿ calui'na jo' jo'. Ndo' nn'aⁿ na m'aⁿ jo jnda̱a̱ tinc'oolcwe'na tsjoom'ñeeⁿ. 22Ee quia jo' ncuee na cwitioomndye nn'aⁿ cantyja na wi'ndyena cha nntseicanda̱a̱'ñena' cha'tso ñ'oom' Ty'o̱o̱ts'om na jnda̱ teiljeii. 23Nty'iaandye yolcu na ndeiindye joo ncuee'ñeeⁿ ñequio yolcu na 'ndaandye nda. Ee nnquioo cwii nawi' t'maⁿ nacjoo nn'aⁿ tyuaawaa ndo' jeeⁿ t'maⁿ nawi' na nnt'uiina' joona. 24Nncwjena ñ'eⁿ xjo ndo' nt'om nnc'oocho nn'aⁿ pra̱so na ticwii cwii ndyuaa. Ndo' nn'aⁿ na nchii judíos nlco̱'na tsjoom Jerusalén jndye xuee, hasta nncuee' xjeⁿ na jnda̱ seijndaa'ñe Ty'o̱o̱ts'om na nncjaawintyjee' na cwiluii na ljo'. 25'T'maⁿ 'naaⁿ nleitquioo' nnty'iaa nn'aⁿ nnom ñe'quioom' ñ'eⁿ chi' ñ'eⁿ cancjuu. Ndo' nnom tsjoomnancue t'maⁿ nntsei'ndaa'na' n'om nn'aⁿ. Nntseiñ'eeⁿ'na' joona quia na nndyena na jeeⁿ c'uaa manquiuu' nmo̱ⁿ ndaaluee, nntseicaty'uena' joona. 26Nnts'aana' na tajndeii' n'omna nc'e na cwicatyuena ñequio na m'aaⁿ'ticheⁿ n'omna chiuu cwii wjaach'eetina' nnom tsjoomnancue. Ee nntseicwachuu'ñena' cha'tso 'naⁿ najnda̱ na matseixmaⁿ tsjo̱'luee. 27Quia ljo'cheⁿ nnty'iaana ja na cwiluiindyo̱ ts'aⁿ na jnaⁿ cañoom'luee na macwja̱caño̱o̱ⁿnnda'a tsjoomnancue. Nndyo̱o̱ naquii' nchquiu ñequio najndeii na matseixmaⁿya ndo' ñequio na neiⁿncoo' nacaxuee na cwiluiit'maⁿndyo̱. 28Quia na jnda̱ jnaⁿna' na cwiluii cha'tso nmeiⁿ', c'omt'maaⁿ'ndyo' n'om'yo', c'om'c'eendyo' ee jnda̱ teindyoo' na nluin'maaⁿndyo'. 29Mati seineiiⁿ ñ'oom na tjañoom' nda̱a̱na, tsoom: —Cala'no̱ⁿ'yo' cantyja 'naaⁿ' ts'oom higuera ndo' cha'tso nt'omcheⁿ n'oom. 30Quia cwinty'ia'yo' na jnda̱ macwicalui' tscoo'na', cwila'no̱ⁿ'yo' na jnda̱ teindyoo' ncueesua'. 31Mati quia na cwinty'ia'yo' na cwiluii cha'tso nmeiⁿ', cala'no̱ⁿ'yo' na jnda̱ teindyoo' m'aaⁿna' na nntsa̱'ntjom Ty'o̱o̱ts'om. 32'Candye'yo' nntsjo̱o̱, mayuu'cheⁿ na xocwjeñ'eⁿ nn'aⁿ na m'aⁿ je' hasta xjeⁿ na jnda̱ seicanda̱a̱'ñena' cha'tso ñ'oommeiⁿ'. 33Tsjo̱'luee ñ'eⁿ tsjoomnancue nntycwiiñ'eⁿna' sa̱a̱ juu ñ'oom 'naⁿya tijoom cwinom'na' juuna'. 34'Cal'andyo' cwenta na tincjaachuna' 'o na ñoomñoom na nl'a'yo', oo na nnc'om'yo' na candye'yo', oo na nncuaa ñ'omtiuu 'naⁿ'yo' 'naⁿ na macaⁿna' 'o. Cha tints'aana' na tic'omc'eendyo' ndo' majndeiito nncwjee'cañoom xuee'ñeeⁿ 'o. 35Tintjom'yo' cha'cwijom na nnquioo cwii teinco' ee nnt'uiina' nn'aⁿ na m'aⁿ cha'waa nnom tsjoomnancue. 36Jo' chii c'om'c'eendyo' cha'waa xuee na m'aⁿ'yo'. Ndo' calaty'oondyo' nnom Ty'o̱o̱ts'om cha nnc'oom jndeii' n'om'yo' na nnda̱a̱ nnaⁿndyo' nawi' na quia nndyo, ndo' nnda̱a̱ nncwintyje'tyeⁿ'yo' jo no̱o̱ⁿ na cwiluiindyo̱ ts'aⁿ na jnaⁿ cañoom'luee. 37Naxuee tyo'mo̱ⁿ Jesús nda̱a̱ nn'aⁿ naquii' wats'om t'maⁿ. Ndo' quia tmaaⁿ tyocalueeⁿ'eⁿ, tyocaⁿ ta na jndyu Olivos. 38Ndo' cha'tso nn'aⁿ cwitsjoom tyoquiena wats'om t'maⁿ na nndyena ñ'oom na nñequiaaⁿ.
Lucas 21


1Jla'tiuuna na njñoomna Pablo ndyuaa Italia. Jo' chii tioona cwenta jom ñequio nt'omcheⁿ pra̱so l'o̱ capeitaⁿ na jndyu Julio, ts'aⁿ na matsa̱'ntjom cwii tmaaⁿ' sondaro na jndyuna' Augusto. Ndo' ja Lucas, tjo̱ñ'a̱ⁿ ñ'eⁿ Pablo. 2Saacuo̱o̱yâ w'aandaa. Ndo' tjañ'eⁿ Aristarco ñ'eⁿndyô̱. Jom ts'aⁿ tsjoom Tesalónica ndyuaa Macedonia. Ndo' w'aandaa'ñeeⁿ jnaⁿna' tsjoom Adramitio na wjaana' njoom na m'aⁿ 'ndyoo ndaaluee ndyuaa Asia. Jnda̱ tuo̱o̱yâ, mana saayâ. 3Cwiicheⁿ xuee squia̱a̱yâ tsjoom Sidón. Ndo' Pablo, s'aa Julio na wi' ts'om jom. Tquiaa tsaⁿ'ñeeⁿ ñ'oom' na nncjaacando'yaaⁿ nn'aⁿ na ya ñ'oom jom ñ'eⁿndye ndo' na nntei'x'eeyana jom. 4Jnda̱ chii saacuo̱o̱nndaa'â w'aandaa. Jnaaⁿyâ tsjoom Sidón. Saanquiandyô̱ nandyee' ndyuaaxeⁿncwe Chipre ee jo' jo' tijndeiiti maqui'caljoo jndye sta w'aandaa cantyja na tsaayâ. 5Saawi'no̱o̱ⁿyâ ñ'eⁿ w'aandaa nacjee' ndyuaa Cilicia ñequio ndyuaa Panfilia. Squia̱a̱yâ tsjoom Mira ndyuaa Licia. 6Jo' jo' ljeii capeitaⁿ w'aandaa na jnaⁿna' tsjoom Alejandría na wjaana' ndyuaa Italia. Tsoom na jo' cuo̱o̱yâ. Jo' chii tuo̱o̱yâ juuna'. 7Jndye xuee nioom tyotsaayâ. Nc'uaa' chii saacatsquia̱a̱yâ ndyeyu yuu na waa tsjoom Gnido. Ndo' na taleicanda̱a̱ nntsaandyeyuuyâ na ndicwaⁿ maqui'caljoo jndye sta w'aandaa, jo' chii saanquiandyô̱ tei'no̱o̱ⁿyâ ndyuaa Salmón, saawi'no̱o̱ⁿyâ nacjee' ndyuaaxeⁿncwe Creta. 8Jeeⁿ ndyaa' nc'uaa' saawi'no̱o̱ⁿyâ nacañoom'wi' tyuaa'ñeeⁿ. Chii squia̱a̱yâ cwii joo na nndyoo' tsjoom Lasea na jndyuna' Buenos Puertos yuu na tjaquiee'ndii'ñe ndaaluee. 9Jndye xuee t'o̱o̱ⁿyâ nato ñ'eⁿ w'aandaa nc'e na tis'a m'aaⁿ jndye. Ndo' je' jnda̱ tue'ntyjo̱ ncuee na teincuu' na cwii nncjaati w'aandaa ee jnda̱ macwitsaaquia̱a̱'â ncueesua'. Jo' chii Pablo seijno̱o̱ⁿ'o̱ⁿ n'om nn'aⁿ. 10Matsoom: —Luaa matsei'no̱ⁿ'a 'o re, xeⁿ nntsaatya̱a̱ya nntjo̱o̱ⁿya nata̱', ndo' t'maⁿ nntsuundyo̱. Nchii macanda̱ canchuu ñequio w'aandaa, sa̱a̱ mati ncjo̱o̱ya nncwja̱a̱ya. 11Sa̱a̱ capeitaⁿ seiyoom'm ñ'oom na tso ts'aⁿ na maleiñ'oom w'aandaa ñequio ts'aⁿ na 'naaⁿ' juuna'. Ñ'oom na tso Pablo tîcatseiñ'oom'ñê. 12W'aandaa'ñeeⁿ meintyjee'na' yuu na maxjeⁿ cwi'oomeintyjee' l'aandaa. Sa̱a̱ ticuee'cheⁿ na ya na jo' jo' nncwintyjee'na' naquii' ncueesua'. Ndo' majndyendyetina cwiluena na tsaatsaatya̱a̱yâ. Jluena aa nchii nnts'aana' na nntsquia̱caño̱o̱ⁿyâ yuu na cwi'oomeintyjee' l'aandaa tsjoom Fenice majuu ndyuaaxeⁿncwe Creta. Ee jo' jo' ya nljoo'ndyô̱ ncueesua' ee tijndeii mawinom jndye. 13Jndyo jndye tijndeii tijndeii. Tjantquiena' w'aandaa jo ntyja na cwitsaayâ. Jo' chii jla'tiuuna na ya na nntsaayâ. Quia jo' xjo na majaacue quii' ndaaluee cha nncwintyjee'cheⁿ w'aandaa, jla'wena juuna'. Chii saayâ saawi'no̱o̱ⁿyâ cañoom'wi' tyuaaxeⁿncwe Creta. 14Tyoowijndye na saayâ ndo' tei'caljoo jndye t'maⁿ w'aandaa. Majuu ndyuaaxeⁿncwe Creta jnaⁿna' jondo' cantyja na cwicalui' cancjuu ntquiee'. 15Jndye'ñeeⁿ tjomñe w'aandaa. Tyotseilcwe'na' juuna'. Jo' chii 'ndya̱a̱to̱o̱yâ, cjaañ'oomto jndye juuna' yuu na ñe'cjaañ'oomna'. 16Tei'no̱o̱ⁿyâ cwii ndyuaaxeⁿncwe chjoo na jndyu Clauda. Jo' jo' ticuee'cheⁿ na jeeⁿcheⁿ jndeii m'aaⁿ jndye. Tyolajnda̱a̱yâ ndo' juu xuljoo na tsaacantyjaandyô, nc'uaa' chii jnda̱a̱ tua̱a̱'â juuna' ts'om w'aandaa. 17Jnda̱ tua̱a̱'â xuljoo ts'om w'aandaa jla'tyeⁿna w'aandaa ñequio l'uaa cha tintyuii'na'. Nquiaana xeⁿ nncjaac'o̱o̱' w'aandaa cwii joo na jndyuna' Sirte yuu na jndye tei' ñjom. Jo' chii to'ñoomna liaa ntmeiⁿ na macwjaa'ñena' jndye ee ñe'cala'xjeeⁿ'ndyena na jndeii mantquie jndye w'aandaa. Jnda̱ jo' 'ndyetona tjantquie jndye juuna'. 18Teincoo cwiicheⁿ xuee ndicwaⁿ jndeii maqui'caljoo jndye w'aandaa. Jo' chii to̱'na tyotjeii'na canchuu ts'omna'. Tyotuee'na joona' ts'om ndaaluee cha na nntseixjeeⁿ'ñena' na jaa' w'aandaa. 19Ndo' xuee jnda̱ ndyee cha'tso l'o̱o̱ ts'iaaⁿ cwentaa' w'aandaa ncjo̱o̱yâ tyotjeii'â joona' ñequio lua̱a̱yâ, tyotua̱a̱'â joona' ts'om ndaaluee. 20Jndye xuee taticanty'iaayâ ñe'quioom' meiⁿ cancjuu. Ndo' jeeⁿ ndya' jndeii tyoqui'caljoo jndye t'maⁿ w'aandaa hasta tyolatiuuyâ tjaa chiuu cwii ya, maxjeⁿ nncwja̱a̱yâ. 21Jnda̱ jaach'ee xuee tacocwaa'â. Jo' chii teintyjee' Pablo quii'ntaaⁿ nn'aⁿ. Matsoom: —'O re, yati xeⁿ cwe' jndye'yo' ñ'oom na tsjo̱o̱ xjeⁿ na m'aaⁿya Creta na tinquio̱o̱ya. Quia jo' xocatjo̱o̱ⁿya na nmeiiⁿ', ndo' meiiⁿ canchuu xocatsuuna'. 22Sa̱a̱ je' matsjo̱o̱ c'om't'maaⁿ'ndyo' n'om'yo' ee meiⁿcwiindyo̱ xocwja̱a̱ya macanda̱ nquii w'aandaa nntsuuna'. 23Ee ja matseixmaⁿya cwentaa' Ty'o̱o̱ts'om ndo' mandi'ntjo̱ⁿya nnoom. Tsjom teincoo je' jñoom cwii ángel cwentaaⁿ'aⁿ na m'aaⁿya. 24Matso ángel'ñeeⁿ no̱o̱ⁿ: "Tinc'oom' 'u Pablo na nquia' ee maxjeⁿ nncue' na m'aaⁿ tsaⁿmaⁿts'iaaⁿ t'maⁿ tsjoom Roma. Ndo' cantyja 'naⁿ' 'u cha'tso nn'aⁿ na quio ñ'eⁿ', Ty'o̱o̱ts'om nnts'aa na ticwjena." 25Jo' chii 'o re c'om't'maaⁿ'ndyo' n'om'yo' ee ja matseiyu'a na nnts'aa Ty'o̱o̱ts'om cha'xjeⁿ na tso ángel no̱o̱ⁿ. 26Sa̱a̱ nncjaaju'yuuna' jaa cwii ndyuaaxeⁿncwe. 27Teinom cha'na quin'oom xuee na tyotsaayâ chii squia̱a̱yâ ndaaluee Adria. Lomañjaaⁿ maju' jndye w'aandaa na wjaana'. Cha'na xcwe tsjom ndo' jla'no̱ⁿ' nn'aⁿ na cwileiñ'om w'aandaa na manndyoo' nntsquia̱a̱yâ yuu m'aaⁿ tyuaa. 28Tuee'na 'naⁿ na nnty'iaana cwanti njoom naquii' ndaatioo ndo' jliuna njoom cha'na ntquiuu nc'aa. Ty'ety'etina chii jliuna njoom cha'na quin'oom nc'aa. 29Nquiaana na nnqui'ljoo w'aandaa ljo̱'. Jo' chii tuee'na ñequiee xjo quii' ndaaluee na ñjoomna' jo ts'aaⁿ w'aandaa na nl'ana' na nncjaawintyjee'cheⁿna'. Jnda̱ jo' ñequio na chjoo' n'omna cwii tyomeindo'tina na nleixuee. 30Jnda̱ jo' nn'aⁿ na cwileiñ'om w'aandaa jla'tiuuna na nlei'nomna. Jo' chii ty'ena sta w'aandaa. Cwe' l'ayana na ndoo' cwituee'na ncjo naquii' ndaaluee na nl'ana' na nncjaameintyje'cheⁿ w'aandaa. Sa̱a̱ tiyuu', ee xuljoo cwituee'na quii' ndaaluee na nlei'nomna. 31Sa̱a̱ Pablo matsoom nnom capeitaⁿ ñequio sondaro 'naaⁿ': —Xeⁿ naⁿm'aⁿ' ticaljoo'ndye ts'om w'aandaa quia jo' 'o xocanda̱a̱ nlui'n'maaⁿndyo' ñjaaⁿ. 32Jo' chii tyjee sondaro ts'uaa na chu'tyeⁿ xuljoo. Mana 'ndyena na tjawjaana'. 33Quia na jaawindyoo' nleixuee seineiⁿ Pablo nda̱a̱ nn'aⁿ na cwa'na. Matsoom: —Je' jnda̱ quin'oom xuee na m'aⁿ'yo' na chjoo' n'om'yo', tyoocwa'yo', ndo' tyoonda'yo'. 34Jo' chii mats'aa ty'oo nda̱a̱'yo' na nlcwa'yo' cha nnc'omjndeii' n'om'yo' ee meiⁿcwiindyo' xocwje'yo'. Cha'tsondyo' nlui'n'maaⁿndyo'. 35Jnda̱ tsoom na luaa' to'ñoom tyoo'. Tquiaaⁿ na quianl'uaa' Ty'o̱o̱ts'om jo nda̱a̱ cha'tso naⁿ'ñeeⁿ. Jnda̱ jo' tyjeeⁿ juuna', to̱o̱ⁿ'o̱ⁿ na macwaaⁿ'aⁿ. 36Ndo' na luaa' s'aaⁿ cha'tsondyena ty'omt'maaⁿ'ndyena n'omna. Mati joona to̱'na tcwa'na. 37Na cha'tsondyô̱ na m'aaⁿyâ ts'om w'aandaa, we siaⁿnto waljoo' ndyeen'aaⁿ nchoo' nqui nchoo' yomndyô̱. 38Jnda̱ na tjacjoona na tcwa'na, quia jo' tyotioomna canchuu lqueeⁿ trigo ts'om ndaaluee cha nntseixjeeⁿ'ñena' na jaa' w'aandaa. 39Quia na jnda̱ teixuee, nn'aⁿ na cwilei'ñ'om w'aandaa tîcata'naaⁿ'na ndyuaa'ñeeⁿ. Sa̱a̱ jliuna cwii joo yuu na tjaquiee'ndii' na m'aaⁿ ndaaluee yuu ñequii' ts'otei'. Jla'tiuuna ya xeⁿ nnda̱a̱ nl'ana na nncjaaquiee' w'aandaa jo' jo'. 40Quia jo' ncjo na tuee'na ts'om ndaaluee na nncjaawintyjee'cheⁿ w'aandaa, tyjena l'uaa na ñjoomna'. 'Ndyena ncjo'ñeeⁿ ts'om ndaaluee. Ndo' jla'canaⁿ'na n'oom pala' na jla'tyeⁿna ee joona' cwileil'uee'ndyena na wjaantquiena' w'aandaa. Ndo' jla'ntyjana liaa jo sta w'aandaa na macwjaa'ñena' jndye cha wjaantquiena' w'aandaa. Jnda̱ chii to̱' w'aandaa na wjaana' jo yuu tjaquiee'ndii' na m'aaⁿ ndaaluee. 41Sa̱a̱ squia̱a̱yâ cwii joo yuu cwitjom we tseii' ndaa. Mana tjac'o̱o̱' sta w'aandaa naquii' tei' yuu na cañjeiiⁿ m'aaⁿ ndaa. Mana taticanda̱a̱ nntjeii'ndyena juuna'. Ndo' ts'aaⁿna' jnaⁿna' na tjatyuii' s'aa nmo̱ⁿ t'maⁿ. 42Quia jo' jla'tiuu sondaro na nla'cwjeena pra̱so cha tinc'oota'ljoo' naⁿ'ñeeⁿ na mana nlei'nomna. 43Sa̱a̱ capeitaⁿ ñe'cwañom'm Pablo. Jo' chii tinquiaaⁿ na nla'cwjee sondaro pra̱so. Ndo' pra̱so na 'naaⁿ na nnta'ljoo' sa̱'ntjoom na joona najndyee catuee'ndyena ts'om ndaaluee, c'oota'ljoo'na cha nlquiena tyuaatcwii. 44Ndo' nt'omcheⁿ c'oontyjondye cjoo' lcaa' oo cjoo' lcaa'ntaⁿ' na tyuii' w'aandaa. Jo' na cha'tsondyô̱ ya squia̱a̱yâ tyuaatcwii.
Hechos 27


1Quia jo' cha'tsondye nn'aⁿ na tjomndye jo' jo', tei'cantyjana, ty'eñ'omna Jesús na m'aaⁿ Pilato. 2To̱'na na tyoñequiana jnaaⁿ'aⁿ. Jluena: —Tsaⁿm'aaⁿ' jnda̱ jliuuyâ na matsei'naⁿ'aⁿ n'om nn'aⁿ ndyuaayâ. Ee quitsoom na ticwanaaⁿ na nñe'quiaayâ ts'iaaⁿnda̱a̱yâ nnom César. Ndo' manquiityeeⁿ matsoom na cwiluiiñê Cristo ndo' rey jom. 3Quia jo' ta'x'ee Pilato nnoom, tso: —¿Aa 'u cwiluiindyu' rey na catsa̱'ntjom nn'aⁿ judíos? T'o̱ Jesús nnom: —Maxjeⁿ jo' ja, cha'xjeⁿ na matsu'. 4Ndo' tso Pilato nda̱a̱ ntyee na cwiluiitquiendye nda̱a̱ ntyee ñequio nn'aⁿ na jndyendye: —Ja meiⁿcwii jnaaⁿ' tsaⁿs'am'aaⁿ' ticaljeiya. 5Sa̱a̱ naⁿ'ñeeⁿ jla'jndeii' ndyueena, jluena: —Ñ'oom na ma'mo̱o̱ⁿ matseijmeiⁿ'na' nn'aⁿ cha'waa ts'o̱ndaa Judea. Tyoch'eeⁿ na ljo' ts'o̱ndaa Galilea, ndo' mati ñjaaⁿ. 6Jnda̱ na jndii Pilato ñ'oom cantyja 'naaⁿ' Galilea, tax'eeⁿ: —¿Aa ts'aⁿ ts'o̱ndaa Galilea tsaⁿs'am'aaⁿ'? 7Quia na ljeiijndaa'ñê na jnaⁿ Jesús ts'o̱ndaa Galilea yuu na matsa̱'ntjom Herodes, quia jo' seicwanoom Jesús na m'aaⁿ Herodes'ñeeⁿ na tsaⁿ'ñeeⁿ cu'xeeⁿ Jesús. Ee tyjee' tsaⁿ'ñeeⁿ Jerusalén quia jo'. 8Ndo' jeeⁿ neiiⁿ'eⁿ quia na nty'iaaⁿ'aⁿ Jesús ee jaach'ee xuee na jeeⁿ ñe'cwajnaⁿ'aⁿ juu ndo' na jndye ñ'oom jnda̱ jñeeⁿ cantyja 'naaⁿ'. Jo' jeeⁿ queeⁿ ts'oom na nnty'iaaⁿ'aⁿ na nnts'aa Jesús cwii ts'iaaⁿ na xocanda̱a̱ nnts'aa na cwe' cwii ts'aⁿ. 9Ndo' jndye ñ'oom tyowax'eeⁿ, sa̱a̱ meiⁿcwii ñ'oom tic'o̱ Jesús. 10Ndo' ntyee na cwiluiitquiendye ñequio nn'aⁿ na cwit'mo̱o̱ⁿ ljeii na tqueⁿ Moisés, mati ty'ena na m'aaⁿ. Tyoqueⁿya n'omna na tyoñequiana jnaaⁿ' Jesús. 11Ndo' mati Herodes ñequio sondaro 'naaⁿ'aⁿ, cwe' tyoncona Jesús ndo' tyola'jnaaⁿ'na jom. Jla'cweena jom cwii liaa na jnda, jnda̱ chii jla'cwanomnnda'na jom na m'aaⁿ Pilato. 12Juu xuee'ñeeⁿ ljoyaañe Pilato ñ'eⁿ Herodes, ee ñet'omntiaa'ndyena. 13Quia jo' seitjom Pilato ntyee na cwiluiitquiendye nda̱a̱ ntyee ñequio nn'aⁿ na la'xmaⁿ n'iaaⁿ ñequio nn'aⁿ na jndyendye. 14Tsoom nda̱a̱na: —'O tquioñ'om'yo' tsaⁿs'am'aaⁿ na cwindu'yo' matseijmeiiⁿ'eⁿ nn'aⁿ judíos. Sa̱a̱ queⁿ'yo' cwenta, jo nda̱a̱ cha'tsondyo' jnda̱ tcaaⁿ'a ñ'oom nnoom, ndo' meiⁿcwii jnaaⁿ'aⁿ tîcaljei na cha'tso ñ'oom na cwiqueⁿ'yo' nacjoom'm. 15Meiⁿ Herodes tîcaljeii jnaaⁿ'aⁿ, jo' na seicwanomnnda' tsaⁿ'ñeeⁿ jom na m'aaⁿya. Queⁿ'yo' cwenta, meiⁿcwii tyootseitjo̱o̱ñê na matsa̱'ntjomna' na cueeⁿ'eⁿ. 16Jo' chii nnchuu'jñeeⁿ xeⁿ jnda̱ nntseicandyaandyo̱ jom. 17Ndo' waa costumbre na jndei'na' na catseicandyaañe Pilato cwii pra̱so jo nda̱a̱ nn'aⁿ xcwe na waa xuee. 18Sa̱a̱ cha'tso nn'aⁿ na jndyendye, ñe'cwii ñ'oom jla'xuaana, jluena: —Quindyo̱o̱' luaa' ñjaaⁿñe ndo' catseicandyaandyu' Barrabás. 19Tsaⁿ'ñeeⁿ tuee'na jom w'aancjo ee teijndaa' jnaaⁿ'aⁿ na seiweñê nacjoo' gobiernom. Ndo' seicueⁿ'eⁿ ts'aⁿ. 20Ndo' Pilato nc'e na ñe'catseicandyaañê Jesús, seineiⁿnnaaⁿ'aⁿ nda̱a̱ nn'aⁿ. 21Sa̱a̱ joo naⁿ'ñeeⁿ jndeiiti jla'xuaannda'na, jluena: —Caty'iom' jom ts'oom'naaⁿ. Caty'iom' jom ts'oom'naaⁿ. 22Tsoom nda̱a̱na na jnda̱ ndyee ndii': —¿Ljo' jeeⁿcheⁿ tis'a s'aaⁿ? Meiⁿcwii jnaaⁿ'aⁿ tîcaljeiya na matsa̱'ntjomna' na cueeⁿ'eⁿ. Jo' chii nnchuu' jñeeⁿ, xeⁿ jnda̱ nntseicandyaandyo̱ jom. 23Sa̱a̱ naⁿ'ñeeⁿ jndeii' ndyueena, jndeii tyola'xuaana, tyotaⁿna na cañoom ts'oom'naaⁿ. Ndo' ñ'oom'ñeeⁿ na tyoluena ñequio ntyee na cwiluiitquiendye nda̱a̱ ntyee jnaⁿjndeiina'. 24Jo' chii Pilato tquiaañetoom ñ'oom na caluii cha'xjeⁿ na cwitaⁿna. 25Seicandyaañê ts'aⁿ na tyotaⁿna na m'aaⁿ w'aancjo, meiiⁿ na tyotseiweñe nacjoo' gobiernom ndo' seicuee' ts'aⁿ. Ndo' tquiaaⁿ Jesús lueena na cal'ana chiuu na l'ue n'omna. 26Xjeⁿ na ty'eñ'om sondaro Jesús na nnty'ioomna jom ts'oom'naaⁿ, t'uena cwii ts'aⁿ na jnaⁿ jnda̱a̱, ts'aⁿ tsjoom Cirene na jndyu Simón. Jla'cachuuna jom ts'oom'naaⁿ tyojaantyjo̱o̱ⁿ naxeⁿ' Jesús ñ'eⁿ juuna'. 27Ndo' cwii tmaaⁿ' t'maⁿ nn'aⁿ ty'entyjo̱ naxeⁿ' Jesús, ndii ñ'eeⁿ yolcu na jeeⁿ cwityuee ndo' cwila'xuaa na matsei'ndaa'na' n'om na cwinty'iaa na luaa' matjoom. 28Sa̱a̱ taqueⁿ Jesús, tsoom: —'O yolcu Jerusalén, tandyuee'yo' cantyja 'naⁿ ja luaa, catyuee'yo' cantyja 'naⁿ' ncjo'yo' ñ'eⁿ nda'yo'. 29Ee queⁿ'yo' cwenta, manncue'ntyjo̱ xuee na nlue nn'aⁿ: "Jeeⁿ teijnoom yolcu na tileic'om nda, na tîcandeiindye, meiⁿ tjaa yo'ndaa jla'cantei'." 30Ncuee'ñeeⁿ nnto̱' nn'aⁿ na nluena nda̱a̱ ntsjo̱: "Catquiaandyo' nacjooyâ", ndo' nluena nda̱a̱ nta: "Cala'cata̱'yo' jâ." 31Ee xeⁿ nmeiiⁿ macwil'a nn'aⁿ ñ'eⁿndyo̱ ja na tjaa jnaⁿ tseixmaⁿya, cwanti na t'maⁿti nawi' nntjoom naⁿ'ñeeⁿ na waa jnaaⁿna. 32Ndo' mati ty'echona we nn'aⁿ na wi'ndye na nnty'ioomna n'om'naaⁿ. 33Quia na tquiena cwii joo na jndyu Ta Tsei'xqueⁿ Ts'oo, ty'ioomna jom ts'oom'naaⁿ jo' jo' ñequio naⁿ'ñeeⁿ na wi'ndye, cwii tsaⁿ'ñeeⁿ ntyjaaⁿ'aⁿ ntyjaya ndo' cwiicheⁿ tsaⁿ'ñeeⁿ ntyjaaⁿ'aⁿ ntyjatymaaⁿ'. 34Tsoom: —Tsotya̱ya, catseit'maⁿ ts'om' joona, ee ticala'no̱ⁿ'na ljo' cwil'ana ñ'eⁿndyo̱. Ndo' tyo'oo sondaro x'iaa na nnty'iaana 'ñeeⁿ nleijnoom' cwii cwii liaⁿ'aⁿ. 35Jo' jo' jndye nn'aⁿ na cwe' ty'ecanty'iaa na luaa'. Sa̱a̱ naⁿmaⁿn'iaaⁿ jeeⁿ ticuee' n'omna jom, tyoluena: —Jeeⁿ ya tjei'n'maaⁿñê nt'omcheⁿ nn'aⁿ, je' cwji'n'maaⁿñe cheⁿnqueⁿ xeⁿ mayuu' cwiluiiñê nquii Cristo tsaⁿ na tjeii'ñe Ty'o̱o̱ts'om na catsa̱'ntjom. 36Mati tyola'jnaaⁿ' sondaro Jesús. Ty'entyjaa'na na nñe'quiana winom na ta̱ na nnc'om. 37Jluena: —Xeⁿ 'u cwiluiindyu' Rey na catsa̱'ntjom' nn'aⁿ judíos, cwji'n'maaⁿndyu' cheⁿnncu'. 38Ndo' jo ndyeyu ts'om xqueeⁿ ty'ioomna ljeii ñ'oom griego, latyeⁿ, ñ'eⁿ hebreo. Matsona': "Luaañe Rey cwentaa nn'aⁿ judíos." 39Cwii joo naⁿ'ñeeⁿ na wi'ndye na ñoom ñ'eⁿñê, seijnaaⁿ' jom. Tso: —¿Aa nchii Cristo cwiluiindyu'? Cwa cwji'n'maaⁿndyu' cheⁿnncu' ndo' mati jâ. 40Sa̱a̱ t'o̱ cwiicheⁿ tsaⁿ'ñeeⁿ, seitiaaⁿ'aⁿ x'iaaⁿ'aⁿ, tsoom: —Cwa tinquia' Ty'o̱o̱ts'om. Ndo' 'u jnda̱ t'uiityeⁿna' na maxjeⁿ nnc'io'. ¿Aa ticando' mañejo'ti matjom' cha'xjeⁿ matjom jom? 41Ndo' wendyo̱ jaa nmeiiⁿ mayuu'cheⁿ maty'iomyana' na catjo̱o̱ⁿya na luaa ee cwitio̱o̱ⁿndyo̱ cantyja na ñel'aaya. Sa̱a̱ juu Tam'aaⁿ' meiⁿcwii nawi' tîcats'aaⁿ. 42Quia jo' tsoom nnom Jesús: —'U Ta, cjaañjoom' ts'om' ja quia na nndyo' na nntsa̱'ntjom'. 43Tso Jesús nnom tsaⁿ'ñeeⁿ: —Mayuu'cheⁿ matsjo̱o̱ njom', xuee je' nnc'oom' ñ'eⁿndyo̱ jo paraíso yuu na m'aaⁿ nquii Ty'o̱o̱ts'om. 44Xjeⁿ na tuee' quiajmeiⁿ', teijaaⁿ cha'waa tsjoomnancue hasta na ndyee na matmaaⁿ. 45Ee na teijaaⁿ ñe'quioom'. Ndo' juu liaa tco na ntyjaty'io naquii' wats'om t'maⁿ ty'ioo'xcwena'. 46Quia jo' jndeii seixuaa Jesús, tsoom: —Tsotya̱ya, ma'ndiya cantyja na wando̱'a naquii' l'o̱'. Jnda̱ tsoom na luaa', mana tueeⁿ'eⁿ. 47Quia na nty'iaa' tyo na matsa̱'ntjom sondaro chiuu waa na tuii, seit'maaⁿ'ñê Ty'o̱o̱ts'om, tsoom: —Mayuu'cheⁿ tsaⁿm'aaⁿ' matseixmaaⁿ ts'aⁿ na lju' cwiluiiñe. 48Ndo' cha'tso nn'aⁿ na tjomndye na nty'iaa na ljo' tuii, quia ty'elcwee'na l'aana, tyotmeiiⁿ'na nda' ndei'candyaana na cwit'mo̱o̱ⁿna na matsei'ndaa'na' nquiuna. 49Ndo' cha'tso nn'aⁿ na ta'jnaaⁿ'na Jesús ñequio yolcu na ty'entyjo̱ naxeeⁿ'eⁿ na jnaⁿ Galilea, tyonty'iaa tquiana na luaa' tjom Jesús. 50Tyom'aaⁿ cwii ts'aⁿ na jndyu José na jnaⁿ tsjoom Arimatea ts'o̱ndaa Judea. Tsaⁿ'ñeeⁿ cwii joo nn'aⁿ na m'aⁿ n'iaaⁿ cwentaa nn'aⁿ judíos. Jom ya ts'aⁿñê ndo' mach'eeⁿ na maty'iomyana'. 51Mati tyomeinom'm juu na nntsa̱'ntjom Ty'o̱o̱ts'om. Tîcatseijomñê ñ'oom na t'maⁿ nt'omcheⁿ nc'iaaⁿ'aⁿ na cue' Jesús. 52Tjaaⁿ na m'aaⁿ Pilato ndo' tcaaⁿ ts'oo Jesús. 53Jnda̱ chii tjacatyjeeñê juu. Seityjooñê liaa sábana tsaⁿ lino ndo' tjaa'ñê juu naquii' tsue'tsjo̱' na tuiiya. Jo' jo' meiⁿcwii tjaa'naⁿ 'ñeeⁿ cojaaquiee'. 54Juu xuee'ñeeⁿ, maxuee na cwila'jndaa'ndye nn'aⁿ na nnta'jndyeena xuee sábado. Ndo' xjeⁿ'ñeeⁿ majaawee'ya xjeⁿ cantyja 'naaⁿ'na'. 55Yolcu na tquio ñ'eⁿñê na jnaⁿna Galilea, ty'enty'iaana tsei'tsuaa, tqueⁿna cwenta chiuu waa na tjacanty'iuu'ñê. 56Jnda̱ jo' ty'elcwee'na Jerusalén, ty'ela'jndaa'ndyena nasei cachi ndo' ncheⁿ'. Ndo' ta'jndyeena juu xuee na cwita'jndyee nn'aⁿ cha'xjeⁿ matsa̱'ntjom ljeii naqui.
Lucas 23


1Jaa na tyeⁿ la'xmaaⁿya na cwila'yu'ya n'o̱o̱ⁿya ñ'eⁿ Ty'o̱o̱ts'om cantyja 'naaⁿ' ñ'oommeiⁿ', joo nn'aⁿ na tityeⁿ cwila'yu'na cantyja 'naaⁿ' jo', laxmaaⁿya na cacho̱o̱ya na cateijndeii joona, nchii macanda̱ cwijndo̱o̱'a cantyja 'naaⁿ ncjo̱o̱ya. 2Cwii cwiindyo̱ cal'aaya yuu na nncjaawee' n'om nc'iaaya, cha nnteijndeiina' joona, ndo' cha na nnc'oonajnda̱na na cwila'yu'ya n'omna ñ'eⁿ Ty'o̱o̱ts'om. 3Ee meiⁿ nquii Cristo tîcats'aaⁿ yuu na cjaawee' ntyjeeⁿ. Jom tjoom cha'xjeⁿ waa ljeii naquii' libro Salmos na matsona': "Ñ'oomwi' na tyotuee' nn'a nacjo', mati ty'oomna' ja." 4Ee cha'tso ñ'oom' Ty'o̱o̱ts'om na teiljeii tandyo xuee, teiljeiina' cha ca'mo̱ⁿna' nda̱a̱ya chiuu na c'o̱o̱ⁿya jo nnoom. Teiljeiina' cha cantyja 'naaⁿ joona' nnda̱a̱ nntsaantyjo̱o̱ya cantyja 'naaⁿ'aⁿ na ñecwii n'o̱o̱ⁿya ndo' na nnc'o̱o̱ⁿt'maaⁿ'ndyo̱ n'o̱o̱ⁿya na nntyjaa' n'o̱o̱ⁿya na nluii cha'tso chiuu t'maⁿ ljeii'ñeeⁿ. 5Nquii Ty'o̱o̱ts'om na mañequiaaⁿ nda̱a̱ya na cwicantyjaa' n'o̱o̱ⁿya jom, cateijneiⁿ 'o na ya c'om'yo' ñequio nc'iaa'yo' cha'xjeⁿ na l'ue ts'om Cristo Jesús, 6cha na cha'tsondyo'ñ'eⁿ'yo' ñequio ñecwii jndyee'yo' na nla't'maaⁿ'ndyo' Ty'o̱o̱ts'om Tsotye nquii Ta Jesucristo. 7Jo' chii cato'ñoom'yo' nc'iaa'yo' cha'xjeⁿ Cristo maco'ñoom 'o, cha na nluiit'maⁿñe Ty'o̱o̱ts'om. 8Luaa matsjo̱o̱ nda̱a̱'yo', Cristo jñoom na jndyondi'ntjoom nda̱a̱ nn'aⁿ judíos cha na nntseicanda̱a̱'ñê ñ'oom na tso Ty'o̱o̱ts'om nda̱a̱ welooya na nnts'aaⁿ ndo' mati cha m'mo̱ⁿna' na mayom'm. 9Mati jndyo Cristo cha nn'aⁿ na nchii judíos nnda̱a̱ nla't'maaⁿ'ndyena Ty'o̱o̱ts'om na m'aaⁿ na wi' ts'oom joona. Ee matso ñ'oom'm na teiljeii: Maxjeⁿ nntseit'maaⁿ'ndyo̱ 'u quii'ntaaⁿ nn'aⁿ na nchii judíos. Nntaya luantsa na nntseit'maaⁿ'ñena' 'u. 10Ndo' cwiicheⁿ ñ'oom na teiljeii matsona': 'O nn'aⁿ na nchii judíos, c'om'yo' na neiⁿ'yo' ñequio nn'aⁿ na maqueⁿ Ty'o̱o̱ts'om na cwiluiindye cwentaaⁿ'aⁿ. 11Mati mawaa cwiicheⁿ ñ'oom na teiljeii na matsona': Cha'tsondyo' 'o nn'aⁿ na nchii judíos cwiluiindyo', cala't'maaⁿ'ndyo' Ta Ty'o̱o̱ts'om. 12Ndo' mati teiljeii ñ'oom na tso Isaías: Nch'ioo' Isaí nndei' ts'oom'ndaa, jom nntseiwena' na nntsa̱'ntjoom nn'aⁿ na nchii judíos cwiluiindye. Joona nla'cantyjaa' n'omna jom. 13Nquii Ty'o̱o̱ts'om mañequiaaⁿ na cwicantyjaa' n'o̱o̱ⁿya. Macaⁿ'a na nñequiaaⁿ na nla'xmaⁿñ'eⁿ'yo' na neiⁿ'yo' jo nnoom, ndo' na nnc'om'yo' na tjañomtiuu m'aⁿ'yo' nc'e na cwilayu'yo' ñ'eⁿñê, cha cantyja 'naaⁿ' Espíritu Santo nntseicwaljoo'tina' na laxmaⁿ'yo' na cwicantyjaa' n'om'yo' jom. 14Cantyja 'naⁿ' 'o nn'aⁿya na cwila'yu'yo', matsei'no̱ⁿ'a na cwila'xmaⁿ'yo' cha'tso nnom na nnteijndeiina' nc'iaa'yo'. Ndo' mati cwila'no̱ⁿ'ya'yo' cantyja 'naaⁿ' ñ'oom na cwilayuu'a, hasta mati nnda̱a̱ nnt'mo̱ⁿ'yo' joona' nda̱a̱ nc'iaa'yo'. 15Sa̱a̱ ti'maaⁿ' ts'o̱o̱ⁿya na matseiljeiya cartawaa na m'aⁿ' 'o nn'aⁿya na cwila'yu'yo' cha tintsuu' n'om'yo' joona'. Mats'aa naljo' nc'e cha'cwijom cwii xuu na maju'na' nacjoya na cats'aaya. Mats'aa na ljo' ee naya na mañequiaa Ty'o̱o̱ts'om na matseixmaⁿ. 16Ndo' naljo', majo' na tqueeⁿ ja na mandi'ntjo̱ⁿya nnom Jesucristo quii'ntaaⁿ nn'aⁿ na nchii judíos. Mañequiaya ñ'oom naya 'naaⁿ'aⁿ na macwji'n'maaⁿñê nn'aⁿ na cwila'ljo Jesucristo naquii' n'om, cha nñequiaya joona nnom Ty'o̱o̱ts'om cha'xjeⁿ mañequiaa ts'aⁿ cwii ofrenda na nnco'ñoom, ee nquii Espíritu Santo jnda̱ tqueⁿ ljoom'm joona. 17Nc'e na matseiyu'a ñ'eⁿ Cristo Jesús, mañequiaana' na neiⁿya na laa'ti' waa na mandi'ntjo̱ⁿya nnom Ty'o̱o̱ts'om. 18Ticats'aana' ntyjii na nncwjii'a cwenta cwanti ya ts'iaaⁿ na nl'a nt'omcheⁿ, macanda̱ ntyjiiya na Ty'o̱o̱ts'om ñeteil'uee'ñê ja na nncwantjo̱ⁿya nn'aⁿ na nchii judíos cwentaaⁿ'aⁿ, cha nla'canda̱a̱'ndyena jo nnoom. Ñetantjo̱ⁿya joona ñequio ñ'om'ndyo̱ya, ndo' ñequio ljo' na ñenty'iaana chiuu waa na tyom'aaⁿya quii'ntaaⁿna. 19Ndo' na luaa' waa, jnda̱ seicanda̱a̱'ndyo̱ na mañequia ñ'oom naya na macwji'n'maaⁿñe Cristo nn'aⁿ, tyots'aa na ljo' Jerusalén ñequio cha'tso ntyja hasta tue'ñoomna' ndyuaa Ilírico. 20Luaa' waa na tyotseijndo̱ na tyoñequiaya ñ'oom nda̱a̱ nn'aⁿ cantyja 'naaⁿ' na cwilui'n'maaⁿndyena, tyots'aa ts'iaaⁿ yuu na tijoom ñejndye nn'aⁿ ñ'oom cantyja 'naaⁿ' Cristo, cha nchii ts'iaaⁿ na jnda̱ to̱' nt'omcheⁿ nntseicañjo̱o̱ⁿ'a. 21Ee waa ñ'oom 'ndyoo Isaías na teiljeii cantyja 'naaⁿ' Cristo, tsoom: Nn'aⁿ na tijoom ñenty'iaa jom nndyena cantyja 'naaⁿ'a. Ndo' joo nn'aⁿ na tijoom ñejndye cantyja 'naaⁿ'aⁿ, nla'no̱ⁿ'na. 22Nc'e ts'iaaⁿmeiⁿ', jndye xuee tyotseicu'na' ja na nncua̱caño̱o̱ⁿya 'o na m'aⁿ'yo' Roma. 23Sa̱a̱ je' ticaⁿna' na ñequii'cheⁿ nñ'a̱ⁿ ñjaaⁿ. Ndo' nc'e na majndye ndyu matseiqueeⁿna' ts'o̱o̱ⁿya na ñe'cjo̱cando̱o̱'a 'o, 24jo' chii na matseitiuuya na nncwino̱o̱ⁿya na m'aⁿ'yo' quia na nncjo̱ya ndyuaa España, ndo' xeⁿ jnda̱ tquiaana' na neiⁿya na mam'aaⁿtjo̱o̱ⁿya cwantindyo xuee, quia jo' mancjo'ti'yo' nnteijndei'yo' na nncjo̱ ncjo̱tya̱. 25Sa̱a̱ jo̱jndya̱a̱ya Jerusalén, ee jo̱n'o̱ⁿya cwii na nnteijndeiina' nn'aⁿya nn'aⁿ judíos na cwila'yu' na m'aⁿ jo' jo'. 26Ee nn'aaⁿya na m'aⁿ ndyuaa Macedonia ñequio Acaya jnda̱ jla'tjomna tsjo̱'ñjeeⁿ na nla'cwanomna na matei'jndeiina' nn'aaⁿya na cwila'yu' na jeeⁿ jñeeⁿ'ndye na m'aⁿ Jerusalén. 27Ee jla'tiuuna na nl'a naya'ñeeⁿ nn'aⁿ jndíos na cwilayu', ndo' maty'iomna' na ljo' cal'ana ee cha'cwijom na cho'jnaⁿna nda̱a̱ naⁿ'ñeeⁿ, ee cwicandaana na cwicalui'n'maaⁿndyena nc'e nn'aⁿ judíos. Jo' chii matsona' na catei'jndeiina naⁿ'ñeeⁿ 'naⁿ na macaⁿna'. 28Ndo' quia na jnda̱ seicanda̱a̱'ndyo̱ ts'iaaⁿmeiⁿ', ndo' xeⁿ jnda̱ ljo tsjo̱'ñjeeⁿ'ñeeⁿ lueena, quia ljo' nncwino̱o̱ⁿya na m'aⁿ'yo' na jo̱ ndyuaa España. 29Ee ntyjiiyaya quia na nncua̱ya na m'aⁿ'yo', jeeⁿ ya nntio'naaⁿñe Cristo 'o na nñequiaya ñ'oom'm nda̱a̱'yo'. 30'O nn'aⁿ na cwila'yu'yo', nc'e Taya Jesucristo ndo' cantyja 'naaⁿ' na mañequiaa Espíritu Santo na wi' n'o̱o̱ⁿya nc'iaaya, macaⁿna' na queⁿndyo' na calajomndyo' ñ'eⁿndyo̱ na nlana̱a̱ⁿya nnom Ty'o̱o̱ts'om cantyja 'naⁿya. 31Cataⁿ'yo' nnoom na nlui'n'maaⁿndyo̱ luee joo nn'aⁿ na m'aⁿ ts'o̱ndaa Judea na tiñe'cala'yu'. Ndo' mati joo nn'aⁿ cwentaaⁿ'aⁿ na m'aⁿ Jerusalén nncjaawee' n'omna na nnto'ñoomna naya na jo̱ñ'o̱ⁿ cwentaana. 32Cha xeⁿ na Ty'o̱o̱ts'om l'ue ts'om nncue'caño̱o̱ⁿya 'o ñequio na neiⁿya, ndo' na nnty'iaya 'o nnts'aana' jndaa'jom na nncwajndya̱ya. 33Nquii Ty'o̱o̱ts'om na mañequiaa na tjaa'naⁿ ñomtiuu cwic'o̱o̱ⁿya jo nnoom, c'oomñê ñ'eⁿndyo' na cha'tsondyo'. Amén.
Romanos 15


1Cwiicheⁿ cwii ndii' tjaquiee' Jesús naquii' wats'om. Jo' jo' m'aaⁿ cwii tsaⁿs'a na jnda̱ tjateii cwii ts'o̱. 2Jeeⁿ tyoqueⁿ nn'aⁿ fariseos cwenta ljo' nnts'aaⁿ, aa nntsein'maaⁿ tsaⁿ'ñeeⁿ juu xuee na cwita'jndyeena, ee jeeⁿ queeⁿ n'omna na nnda̱a̱ nlqueⁿna ñ'oom nacjoom'm. 3Quia jo' tsoom nnom ts'aⁿ na jnda̱ tjateii ts'o̱: —Quicantyja', cwintyje' xcwe quii'ntaaⁿ naⁿm'aⁿ. 4Ndo' tsoom nda̱a̱ nn'aⁿ na m'aⁿ jo' jo': —Ja mawax'a̱ya nda̱a̱'yo', xuee na cwita'jndya̱a̱ya ¿aa wanaaⁿ na cateijndeii ts'aⁿ x'iaaⁿ'aⁿ na wi' matjom, oo aa ticateijneiⁿ juu? ¿Aa cwji'n'maaⁿñê x'iaaⁿ'aⁿ na ticue', oo aa ca'ñeeⁿ na cue'? Sa̱a̱ joona yacheⁿ jla'cheⁿna. 5Quia jo' nty'iaaⁿ'aⁿ nda̱a̱ nn'aⁿ ndiocheⁿ, seilioo'ñê ñ'eⁿndyena. Tquiaana' na chjoo' ts'oom ee sei'no̱o̱ⁿ'o̱ⁿ na jeeⁿ quie' n'omna. Tsoom nnom tsaⁿs'a'ñeeⁿ: —Catseiliuu' ts'o̱'. Seiliuu tsaⁿ'ñeeⁿ ts'o̱o̱ⁿ ndo' mana tco'yana' jom. 6Sa̱a̱ nn'aⁿ fariseos mantyja jlui'na, tyo'maⁿna ñequio nn'aⁿ 'naaⁿ' Herodes chiuu nl'ayoona na nla'cuee'na Jesús. 7Quia jo' tjannda' Jesús 'ndyoo ndaaluee ñequio nn'aⁿ na cwila'jomndye ñ'eⁿñê. Cwii tmaaⁿ' nn'aⁿ ty'entyjo̱ naxeeⁿ'eⁿ na jnaⁿna ts'o̱ndaa Galilea. 8Ndo' mati nt'omcheⁿ nn'aⁿ tyondyena cantyja 'naaⁿ jndye nnom ts'iaaⁿ t'maⁿ na tyoch'eeⁿ. Quia jo' jndyendyena jnaⁿna ts'o̱ndaa Judea ñequio tsjoom Jerusalén, ñequio ndyuaa Idumea, ñequio xndyaa' jndaa Jordán, ndo' ñequio ndiocheⁿ tsjoom Tiro ñ'eⁿ Sidón. Ty'entyjaa'na jom. 9Jo' chii sa̱'ntjoom nn'aⁿ na cwila'jomndye ñ'eⁿñê na cala'jndaa'ndyena cwii w'aandaa chjoo na nleil'uee'ñê cha tints'aana' na 'oontquieena jom ee tyeeⁿ na jeeⁿ jndye nn'aⁿ m'aⁿ nacañom'm. 10Ee nc'e na jnda̱ sein'maaⁿ jndyendye nn'aⁿ, jo' chii cha'tso nt'omcheⁿ nn'aⁿ na ndicwaⁿ chona ntycu, tyola'canto'ndyena nacañom'm na ñe'nquio'na jom cha nn'maaⁿna. 11Ndo' jndyetia na m'aⁿ naquii' n'om nn'aⁿ, meiⁿyuucheⁿ na nty'iaana jom, l'ana naquii' n'om naⁿ'ñeeⁿ na cata'na cantyena jo nnoom. Tyola'xuaana, tyoluena: —'U cwiluiindyu' Jnda Ty'o̱o̱ts'om. 12Sa̱a̱ Jesús jndei'na' tyotsa̱'ntjoom na ticat'mo̱o̱ⁿna 'ñeeⁿ cwiluiiñê. 13Tjawa Jesús cwii ta, ndo' tqueeⁿ'ñê nn'aⁿ na macwjii'ñê cwentaaⁿ'aⁿ na c'oona na m'aaⁿ. 14Tqueeⁿ canchoo'wendyena na nñ'eeⁿna ñ'eⁿñê ndo' na njñoom joona na nñe'quiana ñ'oom naya 'naaⁿ'aⁿ nda̱a̱ nn'aⁿ. Matseicajndyuna' joona apóstoles. 15Tquiaaⁿ cantyja najndeii na tseixmaaⁿ na nla'xmaⁿna cha nnda̱a̱ nla'n'maaⁿna nn'aⁿ ndo' nnda̱a̱ nntjeii'na jndyetia naquii' n'om nn'aⁿ. 16Nmeiiⁿ ncuee nchoo'we nn'aⁿ na tjeii'ñe Jesús cwentaaⁿ'aⁿ: Simón, tsaⁿ na seicajñoom Pedro, 17Jacobo ñequio tyjeeⁿ Juan, ntseinda Zebedeo, joona seicajñoom Boanerges, ñ'oomwaa' ma'mo̱ⁿna' na jeeⁿ chona ndyueena, 18Andrés, Felipe, Bartolomé, Mateo, Tomás, Jacobo jnda Alfeo, Tadeo, Simón, tsaⁿ na matii'ñe ñ'oom ñ'eⁿ tmaaⁿ' nn'aⁿ cananista. 19Ndo' ñ'eⁿ Judas Iscariote, ts'aⁿ na tquiaa cwenta Jesús. 20Jnda̱ jo' tja Jesús yuu na mac'eeⁿ, ndi ñ'eeⁿ naⁿ'ñeeⁿ. Ndo' tjomndyennda' cwii tmaaⁿ' nn'aⁿ yuu na m'aaⁿ hasta tileinquiaana' na nlcwaaⁿ'aⁿ ñ'eⁿ nn'aⁿ na ñ'eeⁿ ñ'eⁿñê. 21Jnda̱ na jndye nn'aaⁿ' nqueⁿ na luaa' matjoom, ty'ec'omna jom na jndei'na' ee cwilue nn'aⁿ na jnda̱ seintjeiⁿna' jom. 22Nt'om nn'aⁿ na cwit'mo̱o̱ⁿ ljeii na tqueⁿ Moisés na jnaⁿ Jerusalén, tyoluena: —Tsaⁿm'aaⁿ' matseixmaaⁿ Beelzebú, juu tsaⁿjndiitquiee. Nc'e najndeii na matseixmaⁿ, jo' na macwjeeⁿ'eⁿ jndyetia naquii' n'om nn'aⁿ. 23Tqueeⁿ'ñe Jesús naⁿ'ñeeⁿ ndo' seineiiⁿ ñ'oom tjañoom' nda̱a̱na. Tsoom: —¿Chiuu nnts'aayuuna' na nquii Satanás mawjaⁿ nacjoo' nqueⁿ na macwjeeⁿ'eⁿ jndyetia ñequio ntyjenaⁿjndiiñê naquii' n'om nn'aⁿ? 24Xeⁿ m'aaⁿ cwii gobiernom na cwito̱ⁿ'ndye nn'aⁿ 'naaⁿ'aⁿ, nt'om cwi'oo nacjoom'm ndo' nt'om cwila'jomndye ñ'eⁿñê, tsaⁿ'ñeeⁿ xocaljoo'ñetyeeⁿ ts'iaaⁿ. 25Ndo' mati nn'aⁿ na m'aⁿ cwii w'aa xeⁿ cwila'ntja'ndyena, xoc'omna na ñe'naaⁿ', maxjeⁿ nnt'oom'ndyena. 26Ndo' majo'ti cantyja 'naaⁿ' Satanás, xeⁿ na matseiweñê nacjoo' ntyjenaⁿjndiiñê quia jo' xocaljotyeⁿ cantyja najneiⁿ na matsa̱'ntjoom joona. Ee xeⁿ na luaa' mach'eeⁿ, quia jo' matseintycwiiñe cheⁿnqueⁿ. 27'Tjaa'naⁿ ts'aⁿ na nnda̱a̱ na cwe' nncjaaquiee'to waa' ts'aⁿ na jeeⁿ jndeii na nncwji' 'naaⁿ' tsaⁿ'ñeeⁿ. Sa̱a̱ xeⁿ nntseityeⁿjñeeⁿ tsaⁿ'ñeeⁿ quia ljo'cheⁿ nnda̱a̱ nncwji'ñ'eeⁿ 'naaⁿ'. Maluaa' matseijomna' ñ'eⁿndyo̱ ja quia macwjii'a naⁿjndii ñ'eⁿ jndyetia naquii' n'om nn'aⁿ. 28'Mayuu'cheⁿ candye'yo' nntsjo̱o̱, nnda̱a̱ nntseit'maⁿ ts'om Ty'o̱o̱ts'om cha'tso nnom na cwila'tjo̱o̱ndye nn'aⁿ ñequio meiⁿnquia ñ'oom wi' na ntjeiⁿna' na cwiluena. 29Sa̱a̱ meiⁿcwi'ñeeⁿcheⁿ ts'aⁿ na matsoyuu na cwiluii ts'iaaⁿ 'naⁿya cwe' cantyja najndeii tsaⁿjndii, tsaⁿ'ñeeⁿ matseineiiⁿ ñ'oom ntjeiⁿ nacjoo' Espíritu Santo. Ndo' na ljo' tijoom nntseit'maⁿ ts'om Ty'o̱o̱ts'om tsaⁿ'ñeeⁿ. Jnaⁿwaa' tijoom cantycwiina'. 30Luaa' tsoom nda̱a̱ naⁿ'ñeeⁿ na cwit'mo̱o̱ⁿ ljeii na tqueⁿ Moisés. Ee joona tyoluena na jom tseixmaaⁿ tsaⁿjndiitquiee. 31Tquiecañom ntyjee Jesús ñequio tsoñeeⁿ yuu na m'aaⁿ sa̱a̱ ch'eⁿ ljoo'ndyena nc'e na jeeⁿ tyeeⁿ m'aⁿ nn'aⁿ. Cwe' jla'cwanomna ñ'oom na calueeⁿ'eⁿ ch'eⁿ. 32Jo' chii nn'aⁿ na meindyuaandye nacañom'm jluena nnoom: —Aa ndi', jnda̱ tyjee' tso'ndyo' ñ'eⁿ ndyenty'iu'. M'aⁿna ch'eⁿ, cwil'ueena 'u. 33Sa̱a̱ t'o̱o̱ⁿ nda̱a̱na tsoom: —Nndye'yo' nntsjo̱o̱ nda̱a̱'yo' 'ñeeⁿ cwiluiiñe tsondyo̱ ndo' ndyentyjo̱. 34Jnda̱ chii nty'iaaⁿ'aⁿ ndiocheⁿ nda̱a̱ nn'aⁿ na meindyuaandye nacañom'm, tsoom nda̱a̱na: —Queⁿ'yo' cwenta, ncjo'yo' cwiluiindyo' tsondyo̱ ñequio ndyentyjo̱. 35Ee meiⁿcwi'ñeeⁿcheⁿ ts'aⁿ na mach'ee yuu na l'ue ts'om Ty'o̱o̱ts'om, tsaⁿ'ñeeⁿ cwiluiiñe ti'tyjo̱, ndo' nomtyjo̱, ndo' tsondyo̱.
Marcos 3


1Quia jo' teitquioo' cwii 'naaⁿ t'maⁿ tsjo̱'luee na ma'mo̱ⁿna' chiuu cwinluii. Nty'iaya cwii yuscu cweⁿ ñe'quioom' cha'cwijom liaⁿ'aⁿ. Meintyjeeⁿ'eⁿ nacjoo' chi' ndo' ñjom cwii corona xqueeⁿ na chuu' canchoo'we cancjuu. 2Ndo' jndeiiñê. Tyotseixuaⁿ na maquiina' jom, ee manntseincueⁿ. 3Jnda̱ chii teitquioo'ti cwiicheⁿ 'naaⁿ tsjo̱'luee. Nty'iaya cwii catsoomjndii na t'maaⁿñe ndo' weeñe cha'na chom. Juuyo' niom ntquiee' xqueⁿyo', ndo' nqui ndei'jndyee'yo'. Ndo' cha'tso na ntquiee' xqueⁿyo', jo' ñjom cwii cwii corona. 4Quia tmeiiⁿ'ñeyo' ts'aaⁿyo' manndyoo' cha'na xcwe cancjuu na ntyja tsjo̱'luee tei'caljoona', tquiaandye cancjuu'ñeeⁿ nomtyuaa. Ndo' juu catsoomjndii'ñeeⁿ tjameintyjee'yo' jo nnom yuscu'ñeeⁿ na mawaa xjeⁿ na nntseincuii cha mantyjacheⁿ nlquiiyo' jnda xeⁿ jnda̱ tuiiñe. 5Quia jo' seincuii yuscu'ñeeⁿ yu'ndaa na tsaⁿs'a. Jnda̱ tqueⁿ Ty'o̱o̱ts'om yu'ndaa'ñeeⁿ na nluiit'maⁿñe, ndo' jndeii ñ'oom na nntsa̱'ntjom cha'tso nn'aⁿ njoomnancue. Ndo' tjei'na' juu quii'l'o̱ yuscu'ñeeⁿ. Tjañ'oom Ty'o̱o̱ts'om juu yuu waa tio 'naaⁿ'aⁿ. 6Ndo' juu yuscu'ñeeⁿ tjaleinoom cwii joo yuu na nncwañoom'na' juu yuu na jnda̱ seijndaa'ñe Ty'o̱o̱ts'om na nljoo'ñê. Jo' jo' m'aⁿ nn'aⁿ na nnteix'eena jom cwii meiⁿ waljoo' we siaⁿnto waljoo' ndyeen'aaⁿ xuee. 7Quia jo' jnaⁿ tia' cañoom'luee. Juu Miguel ñequio ángeles 'naaⁿ'aⁿ tyol'ana tia' nacjoo' catsoomjndii. Ndo' catsoomjndii'ñeeⁿ ñequio naⁿjndii 'naaⁿ'aⁿ tyola'jnda̱na, tyol'ana tia' ñ'eⁿ joo ángeles'ñeeⁿ. 8Sa̱a̱ tîcanajnda̱na ndo' tacwanaaⁿ na nljoo'ndyena cañoom'luee. 9Jo' chii tjeii'na jom. Jla'cwatyu'na jom cañoom'luee, tiooñê tsjoomnancuecheⁿ. Mati jla'quiaana ángeles tia ñ'eⁿñê. Ee cantyjati na jnaⁿjndyeena' matseicajndyuna' jom catsuu tquiee, tsaⁿjndii ndo' Satanás. Majom na manquiu'nn'aaⁿ cha'tso nn'aⁿ tsjoomnancue. 10Quia jo' jndiiya na teic'uaa cwii jndyee jndeii cañoom'luee. Matsona': —Je' je' yuu', juu na macwji'n'maaⁿñe Ty'o̱o̱ts'om nn'aⁿ, jnda̱ mamatseicanda̱a̱'ñena', ndo' ma'mo̱o̱ⁿ juu najndeii na matseixmaaⁿ. Jnda̱ tue'ntyjo̱ na macanda̱ jom matsa̱'ntjoom ndo' mati cwiluiitquieñe Jnaaⁿ Cristo. Ee juu naxuee ndo' natsjom mañequiaa jnaaⁿ nn'aaⁿya jo nnom Ty'o̱o̱'ts'oomya, jnda̱ jla'cwatyu'na juu. Manquiiti na tyoñequiaa jnaaⁿ nn'aaⁿya. 11Sa̱a̱ joona jnda̱ jnaⁿndyena ñ'eⁿ tsaⁿjndii'ñeeⁿ nc'e nioom' Catsmaⁿ ndo' nc'e ñ'oom na tjei'yuu'ndyena cantyja 'naaⁿ'aⁿ nda̱a̱ nn'aⁿ. Ee joona tyom'aⁿna na ticajnda nquiuna meiiⁿ cwjena cantyja na cwitjei'yuu'ndyena. 12Nc'e na luaa' waa, c'om'yo' na neiⁿ'yo' cha'tsondyo' na m'aⁿ'yo' cañoom'luee. Sa̱a̱ jeeⁿ nty'iaa'ndyo' 'o nn'aⁿ na m'aⁿ'yo' tsjoomnancue ñequio 'o na m'aⁿ'yo' ndaaluee, ee juu tsaⁿjndii jnda̱ tiooñê na m'aⁿ'yo' na jeeⁿcheⁿ ndya' w'eeⁿ. Ee ntyjeeⁿ na jnda̱ teitsio̱o̱' m'aaⁿna' cantyja 'naaⁿ'aⁿ. 13Ndo' quia na ljeii catsoomjndii'ñeeⁿ na jnda̱ tuee'na jom nnom tsjoomnancue quia jo' tyontyjo̱o̱ⁿ yuscu na seincuii tyochjoo na tsaⁿs'a. 14Sa̱a̱ tquiaa Ty'o̱o̱ts'om we ntsquii cachi t'maaⁿ nnom yuscu'ñeeⁿ cha nnda̱a̱ nncuaaⁿ na nleinoom catsuujndii'ñeeⁿ. Jo' chii tjaaⁿ yuu na nncwañoom'na' jom yuu na taxonda̱a̱ nnts'aa catsuu tquiee'ñeeⁿ nata̱' jom. Jo' jo' nntei'x'ee Ty'o̱o̱ts'om jom ndyee chu waljoo' xcwe. 15Ndo' juu catsuu tquiee'ñeeⁿ ñequio 'ñom tyojoom'm ndaa jo naxeⁿ' yuscu'ñeeⁿ. S'aana' cha'jom cwii jndaa, cha nncjaawjaañe yuscu'ñeeⁿ. 16Sa̱a̱ teijndeii tyuaa yuscu'ñeeⁿ ee seintquiooñena' 'ndyoona' ndo' t'uuna' jndaa'ñeeⁿ na tju' catsoomjndii ñequio 'ñom. 17Jo' chii jeeⁿ t'maⁿ seiw'ii catsoomjndii yuscu'ñeeⁿ. Tjaaⁿ, tjacats'aaⁿ tia' nacjoo cha'tso nn'aⁿ tsjaaⁿ yuscu'ñeeⁿ na cwila'canda̱ ñ'oom na matsa̱'ntjom Ty'o̱o̱ts'om ndo' na tica'ndye na cwitjei'yuu'ndye cantyja 'naaⁿ' Jesucristo.
Apocalipsis 12


1Quia jo' tjo̱meintyja̱a̱'a nacjoo' tei' ndaaluee ndo' nty'iaya cwii quioo' na cwajndii waa na macalui' quii' ndaaluee. Niom nqui ndei'jndyee'yo' ñequio ntquiee' xqueⁿyo'. Ndo' ticwii cwii tsei'jndyee'yo' ñjom cwii cwii corona. Ndo' cjoo' cwii cwii xqueⁿyo' teiljeii ñ'oom ntjeiⁿ na matseijnaaⁿ'na' Ty'o̱o̱ts'om. 2Ndo' juu quioo'jndii'ñeeⁿ na nty'iaya, matseijomna' juuyo' cha'cwijom cwii catsiaⁿ ljeiiya, ndo' nc'eeyo' cha'cwijom nc'ee oso ndo' 'ndyooyo' cha'cwijom 'ndyoo liom. Ndo' juu catsoomjndii tquiaaⁿ cantyja najneiⁿ nnom quioo'jndii'ñeeⁿ. Ndo' tquiaaⁿ na nncwacatyeeⁿyo' ndio 'naaⁿ'aⁿ ndo' nntsa̱'ntjomyo' cha'xjeⁿ na matsa̱'ntjoom. 3Mati nty'iaya na cwii xqueⁿyo' jeeⁿ nioom jnda̱ tquiee', mach'eena' tjaa chiuu cwii ya sa̱a̱ jnda̱ chii n'maⁿyo'. Ndo' cha'tsoti nn'aⁿ tsjoomnancue ty'entyjo̱na naxeⁿ' quioo'jndii'ñeeⁿ. Jeeⁿ tjawee' n'omna na n'maⁿyo'. 4Tyola't'maaⁿ'ndye nn'aⁿ juu catsoomjndii nc'e na jnda̱ tquiaaⁿ cantyja najneiⁿ nnom quioo'jndii. Mati quioo'jndii'ñeeⁿ tyola't'maaⁿ'ndyena juuyo'. Tyoluena: —¿'Ñeeⁿ juu cwiluiit'maⁿñe cha'na quioo'jndiim'aaⁿ'? Ndo' ¿'ñeeⁿ juu nnda̱a̱ nnaⁿñe na nnts'aa tia' ñ'eⁿñeyo'? 5Ndo' tquiaa Ty'o̱o̱ts'om na wanaaⁿ na catseineiⁿyo' ñ'oom ntjeiⁿ nacjoom'm ñequio ñ'oom na matseit'maaⁿ'ñe cheⁿnquiiyo'. Mati tquiaaⁿ na wanaaⁿ na caluiit'maⁿñeyo' wen'aaⁿ nchoo' we chi'. 6Quia jo' jnaⁿna' na matseineiⁿyo' ñ'oom cwajndii na ntjeiⁿna' nacjoo' Ty'o̱o̱ts'om, ndo' seijnaaⁿ'yo' xueⁿ'eⁿ, ñequio cañoom'luee yuu na mac'eeⁿ, ndo' ñequio cha'tsondye joo na m'aⁿ jo' jo'. 7Mati tquiaaⁿ na wanaaⁿ na cats'aayo' tia' nacjoo nn'aⁿ na la'xmaⁿ cwentaaⁿ'aⁿ, ndo' nnaⁿñeyo' ñ'eⁿndyena. Ndo' tquiaaⁿ na wanaaⁿ na catsa̱'ntjomyo' cwii cwii ndyuaa, ñequio cwii cwii nnom nn'aⁿ na tjachuii'ndye, ñequio cwii cwii nnom nn'aⁿ na tjachuii' ñ'oom na cwila'neiⁿ, ñequio nn'aⁿ ticwii cwii tsjoomnancue. 8Cha'tso nn'aⁿ tsjoomnancue na ticala'xmaⁿ cwentaa' Ty'o̱o̱ts'om jla't'maaⁿ'ndyena juuyo'. Naⁿ'ñeeⁿ tîcwiljeii ncueena naquii' libro cwentaa' Catsmaⁿ na jla'cuee' nn'aⁿ. Ee cantyjati na tqueⁿ Ty'o̱o̱ts'om tsjoomnancue, waa libro 'naaⁿ'aⁿ na chuu ncuee nn'aⁿ na ticantycwii na cwita'ndo'. 9'Ñeeⁿ juu na ñe'candii, cwa candii. 10Ts'aⁿ na matseijndaa'ñê na nt'ueeⁿ nn'aⁿ na ncjaachom joona ndyuaaⁿ'aⁿ, majo'ti nntjoom. Ndo' xeⁿ m'aaⁿ 'ñeeⁿ juu na nntseicuee' x'iaa' ñ'eⁿ xjo, mañ'eⁿ xjo nncue'. Nc'e na luaa' waa macaⁿna' na nquiee nn'aⁿ na maqueⁿ Ty'o̱o̱ts'om cwentaaⁿ'aⁿ, cwintyjee'tyeⁿna cantyja na cwila'yu'ya n'omna meiⁿ tica'ndyenc'uaa'ndyena meiiⁿ wi' cwitjoomna. 11Jnda̱ jo' nty'iaya cwiicheⁿ quioo'jndii na jlui'yo' quii' tyuaa. Ntyjoo we ndei'jndyee'yo' cha'na ndei'jndyee' cwii catsmaⁿ chjoo, sa̱a̱ seineiⁿyo' cha'na matseineiⁿ catsoomjndii. 12Ndo' cha'tsoti najndeii na tyotseixmaⁿ juu quioo'jndii najndyee, majo'ti matseixmaⁿ quioo'jndii na jnda̱ we nc'e ñ'oom 'ndyoo quioo'jndii tquiee'ñeeⁿ. Ndo' ñequio na jndei'na' mach'eeyo' na cala't'maaⁿ'ndye cha'tso nn'aⁿ tsjoomnancue juu quioo'jndii tquiee, tsaⁿ na jnda̱ n'maⁿ na jeeⁿ nioom tquiee' xqueⁿ. 13Ndo' jndye ts'iaaⁿ tyoch'eeyo' na xocanda̱a̱ nnts'aa na cwe' najndeii nquii ts'aⁿ. Ñequio na jndoo' nn'aⁿ tyoch'eeyo' na cwiquiaa chom nomtyuaa na cwinaⁿna' tsjo̱'luee. 14Wanaaⁿ na cats'aayo' na nmeiiⁿ' nc'e ñ'oom 'ndyoo quioo'jndii tquiee. Jo' chii tquiu'nn'aⁿna' nn'aⁿ na m'aⁿ tsjoomnancue. Sa̱'ntjomyo' na cal'ana cwii na nlui'tsjaaⁿ'ñe quioo'jndii tquiee, juu tsaⁿ na jeeⁿ nioom tquiee' xqueⁿ ñ'eⁿ xjo, sa̱a̱ ndicwaⁿ wando'. 15Ndo' to'ñomyo' na nnda̱a̱ nnts'aayo' na juuna' na jlui'tsjaaⁿ'ñe quioo'jndii tquiee nnda̱a̱ nncwja jndye ndo' nnda̱a̱ nntseineiⁿ. Ndo' hasta na nnda̱a̱ nntsa̱'ntjomna' na cwje nn'aⁿ na ticala't'maaⁿ'ndye juuna'. 16Ndo' juu quioo'jndii na nda̱ we s'aayo' na jndei'na' na cha'tso nn'aⁿ nñom ljeii lueena ntyjaya oo cantaana. Luaa' s'aayo' ñequio meiⁿnquia nn'aⁿ, meiiⁿ nn'aⁿ na cwiluiit'maⁿndye ndo' meiiⁿ nn'aⁿ na cwe' cwi'oontyjo̱, oo meiiⁿ nn'aⁿ na tyandye ndo' meiiⁿ nn'aⁿ na nty'iaandye, oo meiiⁿ nn'aⁿ na cwindye'ntjomtyeⁿ ndo' meiiⁿ nn'aⁿ na m'aⁿ xjeⁿ 'naaⁿ. 17Quia jo' s'aayo' na meiⁿcwii ts'aⁿ xocanda̱a̱ na nntseijnda 'naⁿ oo na njnda̱a̱ 'naⁿ xeⁿ ticañoom ljeii'ñeeⁿ nacjoo'. Ee ljeii'ñeeⁿ ma'mo̱ⁿna' xuee' quioo'jndii tquiee oo juu número na tseixmaⁿ xuee'yo'. 18Luaa macaⁿna' na c'oom ts'aⁿ na jndo̱' ts'om. Cwii cwii ts'aⁿ na matsei'no̱ⁿ' cwji' cwenta cantyja 'naaⁿ' número' na tseixmaⁿ quioo'jndii'ñeeⁿ ee ma'mo̱ⁿna' xuee' ts'aⁿ. Ndo' juu número'ñeeⁿ yom siaⁿnto waljoo' ndyeen'aaⁿ nchoo' yom.
Apocalipsis 13


1Ndo' Saulo ticando' nncjaameintyjeeⁿ'eⁿ na matseicaty'ueeⁿ nn'aⁿ na cwila'yu' ñequio Ta Jesús. Ndicwaⁿ macantyjaa'ñê na nntseicwjeⁿ joona. Jo' chii tjaaⁿ na m'aaⁿ tyee na cwiluiitquieñe. 2Tcaaⁿ ljeii nnom juu na nncjaañ'oom tsjoom Damasco na m'aⁿ nn'aⁿ judíos lan'om 'naaⁿna. Ljeii'ñeeⁿ tquiaana' najneiⁿ na nncjaacwjaaⁿ naⁿnom ndo' naⁿlcu nn'aⁿ na m'aⁿ natoo' Jesús, na nncjaachom joona pra̱so Jerusalén. 3Njoom nato na jnda̱ jaawinoom'm tsjoom Damasco ndo' mats'ia jo' tioo cwii chom ndiocheⁿ nacañom'm na jnaⁿna' cañoom'luee. 4Ndo' tiooñê nomtyuaa ndo' jñeeⁿ na seineiⁿ ts'aⁿ. Matso nnoom: —Aa ndi', Saulo, ¿chiuu na jeeⁿ mantyjo̱' ja? 5Ndo' t'o̱o̱ⁿ: —¿'Ñeeⁿ 'u Ta? Matso nnoom: —Ja Jesús ts'aⁿ na mantyjo̱'. 6Ndo' Saulo cwiteiñê na macaty'ueeⁿ. Matsoom: —¿Chiuu l'ue ts'om' Ta na cats'aa? Quia jo' matso Jesús nnoom: —Quicantyja', cja'quie' quii' tsjoom. Jo' jo' nntso ts'aⁿ njom' ljo' macaⁿna' na nntsa'. 7Ndo' naⁿnom na cwi'oo ñ'eⁿ Saulo, s'aana' na jeeⁿ tyuena ee jndyena na seineiⁿ ts'aⁿ sa̱a̱ titquioo'ñe. 8Quia jo' teicantyja Saulo nomtyuaa. Sein'meiiⁿ'eⁿ lua'nnoom sa̱a̱ tileicanty'iaaⁿ'aⁿ. Jo' chii t'uena ts'o̱o̱ⁿ ty'eñ'omna jom tsjoom Damasco. 9Jo' jo' tyom'aaⁿ cwii ndyee xuee na tileicanty'iaaⁿ'aⁿ, ndo' tîcwaaⁿ'aⁿ meiⁿ na nnc'om ndaa tjaa'naⁿ. 10Tsjoom'ñeeⁿ tyom'aaⁿ cwii ts'aⁿ na matseiyu' na jndyu Ananías. Tsaⁿ'ñeeⁿ tco'na' nty'iaaⁿ'aⁿ Ta Jesús. Seineiⁿ matso: —Ananías. T'o̱o̱ⁿ, matsoom: —Luaa ja Ta. 11Quia jo' matso Ta Jesús nnoom: —Quicantyja' cja' nataa na jndyuna' na Ndyeyu tja. Waa' Judas cal'ue' ts'aⁿ na jndyu Saulo, ts'aⁿ na jnaⁿ tsjoom Tarso. Tsaⁿ'ñeeⁿ mamatseineiiⁿ no̱o̱ⁿ. 12Ndo' jnda̱ tco'na' nty'iaaⁿ'aⁿ na 'u Ananías jnda̱ jndyo'quie' na m'aaⁿ ndo' jndyo'catioo' l'o̱' nacjoom'm cha nnda̱a̱ nnty'iaa'nnaaⁿ'aⁿ. 13Jnda̱ na jndii Ananías na luaa', tsoom: —Jndye ñ'oom jnda̱ mandiiya, Ta, na cwila'neiⁿ nn'aⁿ cantyja 'naaⁿ' tsaⁿm'aaⁿ' cwanti nawi' mach'eeⁿ nn'aⁿ cwenta' na m'aⁿ Jerusalén. 14Ndo' je' ñjaaⁿ jnda̱ tyjeeⁿ'eⁿ ñequio ljeii na tquia ntyee na cwiluiitquiendye na mañequiaana' najneiⁿ cha na cha'tso nn'aⁿ na cwilcwii' xue' nncjaachom joona na chu'tyeⁿndyena na nntioom joona w'aancjo. 15Sa̱a̱ matso Jesús nnoom: —Cja' ee jnda̱ tjeii'ndyo̱ jom na nntseineiiⁿ cantyja 'naⁿya jo nda̱a̱ nn'aⁿ nt'omcheⁿ ndyuaa ñequio nn'aⁿ na cwitsa̱'ntjom joona, ndo' mati nda̱a̱ nn'aⁿ Israel. 16Ndo' nnts'aa na nncjaaljeiiⁿ na maxjeⁿ jndye nawi' macaⁿna' na nncwinoom cantyja na matseiyoom'm ñ'eⁿndyo̱. 17Quia jo' tja Ananías w'aa na m'aaⁿ Saulo'ñeeⁿ. Jnda̱ na tjaqueⁿ'eⁿ, tioom l'o̱o̱ⁿ nacjoo' tsaⁿ'ñeeⁿ. Matsoom: —'U re nn'aⁿya Saulo, nquii Ta Jesús na teitquioo'ñê njom' nato na jndyo', jñoom ja na m'aaⁿ'. L'ue ts'oom na nnty'ia'nnda' ndo' na too' nntseixmaⁿ' Espíritu Santo naquii' ts'om'. 18Mañoom' tquiaa cha'cwijom lua'tsja n'om nnom Saulo. Jnda̱a̱ na nty'iaa'nnaaⁿ'aⁿ. Quia jo' teicantyjaaⁿ, teits'oomñê. 19Jnda̱ chii tcwaaⁿ'aⁿ ndo' tquiaannda'na' najneiⁿ. Ljoo'ñê cwantindyo xuee ñequio nn'aⁿ na cwilayu' tsjoom Damasco. 20Mantyja to̱o̱ⁿ'o̱ⁿ na tyoñequiaaⁿ ñ'oom quii' lan'om 'naaⁿ nn'aⁿ judíos na nquii Jesús cwiluiiñê Jnda Ty'o̱o̱ts'om. 21Ndo' cha'tso nn'aⁿ na tyondye ñ'oom na tyoñequiaaⁿ seitsaⁿ'na' joona. Tyoluena: —¿Aa nchii tsaⁿm'aaⁿ' ts'aⁿ na tyoma'nom Jerusalén na tyoco'weeⁿ'eⁿ nn'aⁿ na cwilcwii' xuee' Jesús? Ndo' ¿aa nchii mati jnda̱ jñoom ñjaaⁿ na nncjaachom nn'aⁿ na cwilayu' na chu'tyeⁿndye jo nda̱a̱ ntyee na cwiluiitquiendye? 22Ndo' Saulo tjanaⁿjndeiityeeⁿ na tyoñequiaaⁿ ñ'oom' Ty'o̱o̱ts'om. Tyo'mo̱o̱ⁿ na mayuu' na Jesús cwiluiiñê Cristo. Jo' na tjatseiñ'eeⁿ'ñena' nn'aⁿ judíos na m'aⁿ Damasco. 23Jnda̱ jaach'ee xuee na ma'mo̱ⁿ Saulo ndo' jnda̱ chii tjoom' ñ'oom t'maⁿ nn'aⁿ judíos na nlacuee'na jom. 24Sa̱a̱ jñeeⁿ na ljo'. Ndo' naⁿ'ñeeⁿ naxuee ndo' natsjom tyondo̱o̱na jom ndyueel'a tatiom nnom tsjoomna na nlacuee'na jom. 25Sa̱a̱ nn'aⁿ na cwilayu' teijndeiina jom natsjom. Tuo̱o̱ⁿ ts'om cwii tsquiee l'o̱o̱. Jlac'o̱ⁿna jom mantana na waa na ndye 'ndyoo tatiom nnom tsjoom. Chii tjacueeⁿ cwiicheⁿ na ntyja, mana tjaaⁿ. 26Quia na jnda̱ tueⁿ'eⁿ Jerusalén ñe'catseijomñê ñ'eⁿ nn'aⁿ na cwilayu', sa̱a̱ cha'tsondye naⁿ'ñeeⁿ nquiaana jom ee tiñe'calayu'na na ts'aⁿ na matseiyu' jom. 27Sa̱a̱ tjañ'oom Bernabé jom na m'aⁿ apóstoles. Tso tsaⁿ'ñeeⁿ nda̱a̱ naⁿ'ñeeⁿ chiuu waa na nty'iaa' Saulo Ta Jesús na njoom nato, ndo' na seineiⁿ Ta Jesús nnoom ndo' chiuu waa na meiⁿchjoo tinquiaⁿ'aⁿ na tyoñequiaaⁿ ñ'oom ñequio xuee' Jesús Damasco. 28Ndo' ljoo'ñe Saulo Jerusalén na ñ'eeⁿ ñ'eⁿ naⁿ'ñeeⁿ. 29Meiⁿchjoo ti'maaⁿ' ts'oom na tyoñequiaaⁿ ñ'oom cantyja 'naaⁿ' Ta Jesús. Tyotseineiiⁿ ñ'eⁿ nn'aⁿ judíos na cwila'neiⁿ ñ'oom griego, sa̱a̱ joona tyol'ueena chiuu ya nl'ana na nlacuee'na jom. 30Sa̱a̱ jnda̱ na jndye nn'aⁿ na cwilayu' na ljo', ty'eñ'omna jom Cesarea, ndo' jo' jo' jla'cwanomtina jom tsjoom Tarso. 31Quia jo' ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na m'aⁿ cha'waa ts'o̱ndaa Judea ñequio Galilea ñequio Samaria ya tyom'aⁿna. Tjaa na cwit'uiitina' joona l'a nn'aⁿ ndo' ty'enajnda̱na. Tyom'aⁿna na nquiaana Ty'o̱o̱ts'om ndo' ñequio na tyoteijndeii Espíritu Santo tjawijndyendyetina. 32Pedro tyomanoom tyojaacanoom'm nn'aⁿ na cwilayu'. Mati tsjoom Lida tjacanoom'm nn'aⁿ na laxmaⁿ cwentaa' Ty'o̱o̱ts'om. 33Jo' jo' ljeiiⁿ cwii tsaⁿs'a na jndyu Eneas. Jnda̱ ñeeⁿ chu na ljo tsaⁿ'ñeeⁿ cjoo' jnduu na wii' na ntjeiⁿ nc'ee. 34Matso Pedro nnom: —'U re Eneas, Jesucristo matsein'maaⁿ 'u. Quicantyja'. Tseijndaa'ndyu'ya' jndu'. Quia jo' mantyja teicantyja tsaⁿ'ñeeⁿ. Jnda̱ na tco'yana' jom. 35Ndo' cha'tso nn'aⁿ tsjoom Lida ñequio ndyuaa su Sarón tyonty'iaana tsaⁿ'ñeeⁿ ndo' lcwe' n'omna, jlayu'na ñequio Ta Jesús. 36Tsjoom Jope tyom'aaⁿ cwii tsaⁿscu na matseiyu' na jndyu Tabita. Ñequio ñ'oom griego cwiluena jom Dorcas. Tsaⁿ'ñeeⁿ ñequii'cheⁿ na ya tyoch'eeⁿ ndo' tyoteijneiⁿ ndyeñeeⁿ'. 37Ncuee'ñeeⁿ teiweeⁿ'eⁿ ndo' tueeⁿ'eⁿ. Jnda̱ tueeⁿ'eⁿ chii jlacanda̱a̱'na jom, ndo' tqueⁿna jom w'aa na nda̱ we teicantyjoo'. 38Tsjoom Jope'ñeeⁿ manndyoo' m'aaⁿna' ñequio tsjoom Lida. Ndo' nn'aⁿ na cwilayu' na m'aⁿ tsjoom Jope'ñeeⁿ jndyena na tsjoom Lida m'aaⁿ Pedro. Jo' chii jñoomna we tsaⁿs'a na c'oocataⁿna nnom Pedro na ntyjantyja cjaⁿ na m'aⁿna. 39Ndo' tjañ'eⁿ Pedro ñ'eⁿndyena. Ndo' jnda̱ na tueⁿ'eⁿ na m'aⁿ nn'aⁿ na meindoo' jom chii ty'eñ'omna jom w'aa na jnda̱ we teicantyjoo'. Cha'tso yolcu na jnda̱ ljondye na tja̱ noom tjaa'ndyena tsei jom. Tyotyueena ndo' tyot'mo̱o̱ⁿna nchuee ñequio cotom na tyoch'ee Dorcas xjeⁿ na ñetanoom'm. 40Sa̱a̱ Pedro jñoom cha'tso naⁿ'ñeeⁿ ch'eⁿ. Jnda̱ chii tcoom'm xtyeeⁿ, seineiiⁿ nnom Ty'o̱o̱ts'om. Jnda̱ jo' taqueeⁿ jo ndo' yuu m'aaⁿ ts'oo, nty'iaaⁿ'aⁿ juu. Matsoom: —Tabita, quicantyja'. Quia jo' tsaⁿ'ñeeⁿ sein'meiiⁿ'eⁿ lua'nnom. Nty'iaaⁿ'aⁿ Pedro, mana tacatyeeⁿ. 41Ndo' Pedro t'ueeⁿ ts'o̱ tsaⁿ'ñeeⁿ seiweeⁿ juu. Jnda̱ chii t'maaⁿ yolcu na jnda̱ ljondye ñequio nt'omcheⁿ nn'aⁿ na cwilayu'. T'mo̱ⁿ Pedro yuscu'ñeeⁿ nda̱a̱na na mawando'. 42Cha'tso nn'aⁿ tsjoom Jope jndyena na luaa' tuii, ndo' jndyendyena tyolayu'na ñequio Ta Jesús. 43Ndo' Pedro majndye xuee ljoo'ñê tsjoom'ñeeⁿ waa' ts'aⁿ na jndyu Simón ts'aⁿ na matseito̱o̱'ñe ntjaⁿ.
Hechos 9